## Zakon o obveznim i stvarnopravnim odnosima u zračnom prometu

### NN 132/1998 (9.10.1998.), Zakon o obveznim i stvarnopravnim odnosima u zračnom prometu

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O OBVEZNIM I STVARNOPRAVNIM ODNOSIMA U ZRAČNOM PROMETU**

Proglašavam Zakon o obveznim i stvarnopravnim odnosima u zračnom prometu,
koji je donio Zastupnički dom Hrvatskoga državnog sabora na sjednici 25.
rujna 1998.

Broj: 081-98-1773/1
Zagreb, 1. listopada 1998.

Predsjednik
Republike Hrvatske
**dr. Franjo Tuđman**, v. r.

## **ZAKON**

### **O OBVEZNIM I STVARNOPRAVNIM ODNOSIMA U ZRAČNOM PROMETU**

**DIO PRVI**

OPĆE ODREDBE

*Područje primjene*

Članak 1.

(1) Ovim se Zakonom u zračnom prometu uređuju:

1. obvezni odnosi koji nastaju:

- iz ugovora o prijevozu putnika i prtljage,

- iz ugovora o prijevozu stvari,

- iz ugovora o obavljanju drugih komercijalnih djelatnosti,

- iz ugovora o zakupu zrakoplova,

- u slučaju štete koju zrakoplov u letu nanese osobama i stvarima na
zemlji,

- iz ugovora o osiguranju i reosiguranju,

2. stvarnopravni odnosi u pogledu zrakoplova: vlasništvo i založno pravo
na zrakoplovu,

3. postupak ovrhe i osiguranja na zrakoplovu i teretu u zrakoplovu te
s tim u svezi nadležnost sudova za ovrhu i osiguranje.

(2) Na odnose iz stavka 1. ovoga članka koji nisu uređeni ovim Zakonom,
odgovarajuće se primjenjuju opći propisi.

*Ugovori i opći uvjeti prijevoza*

Članak 2.

(1) Odnosi uređeni odredbama ovoga Zakona koje se odnose na ugovore
iz članka 1. stavka 2. ovoga Zakona mogu se ugovorom, odnosno općim uvjetima
prijevoza i drugačije urediti ako to zakonom nije zabranjeno.

(2) Ako ovim Zakonom nije drugačije utvrđeno, ugovorom, odnosno općim
uvjetima prijevoza ne mogu se predvidjeti odredbe kojima se prijevoznik,
potpuno ili djelomično oslobađa odgovornosti predviđene ovim Zakonom, odredbe
kojima se isključuju ili ograničavaju prava koja prema ovom Zakonu pripadaju
putniku i naručitelju prijevoza ili kojima se prebacuje teret dokazivanja
s prijevoznika ili kojima se predviđaju ograničenja odgovornosti povoljnija
za prijevoznika od ograničenja predviđenih ovim Zakonom.

(3) Prijevoznik je obvezan zainteresiranoj osobi, na njezin zahtjev,
staviti na uvid opće uvjete prijevoza.

*Značenje izraza*

Članak 3.

Pojedini izrazi upotrijebljeni u ovom Zakonu imaju sljedeće značenje:

1) prijevoznik je osoba koja na temelju ugovora prevozi putnike i stvari,

2) ugovorni prijevoznik je osoba koja je sklopila ugovor o prijevozu
s putnikom, naručiteljem prijevoza ili pošiljateljem,

3) stvarni prijevoznik je osoba koja nije ugovorni prijevoznik, ali
koja obavlja cijeli prijevoz ili dio tog prijevoza, a nije uzastopni prijevoznik,

4) uzastopni prijevoznik je osoba koja na temelju ugovora o prijevozu,
koji sklopi prvi prijevoznik, obavlja dio tog prijevoza uz pristanak putnika,
odnosno naručitelja prijevoza,

5) naručitelj prijevoza je osoba koja s ugovornim prijevoznikom sklapa
ugovor o prijevozu,

6) pošiljatelj je osoba u čije se ime na temelju ugovora predaje stvar
na prijevoz,

7) primatelj je osoba koja je ovlaštena da u mjestu odredišta prima
stvar predanu na prijevoz,

8) putnik je osoba koja na temelju ugovora ima pravo na prijevoz zrakoplovom,

9) nositelj prava je osoba koja na temelju ugovora ima zahtjev prema
prijevozniku,

10) domaći prijevoz je prijevoz zrakoplovom kod kojega se, prema ugovoru
o prijevozu, mjesto polaska i mjesto odredišta nalaze na teritoriju Republike
Hrvatske,

11) međunarodni prijevoz je prijevoz zrakoplovom kod kojega se, prema
ugovoru o prijevozu, mjesto polaska i mjesto odredišta nalaze na teritorijima
dviju država ili na teritoriju samo jedne države ako je predviđeno međuslijetanje
na teritorij druge države,

12) posebno pravo vučenja jest obračunska jedinica kako ju je definirao
Međunarodni monetarni fond.

**DIO DRUGI**

OBVEZNI ODNOSI

**GLAVA I.**

UGOVOR O PRIJEVOZU PUTNIKA, PRTLJAGE
I STVARI

***Odjeljak I.***

*Prijevoz putnika i prtljage*

***1. Ugovor o prijevozu putnika***

*Sklapanje i obveze iz ugovora o prijevozu putnika*

Članak 4.

(1) Ugovor o prijevozu putnika sklapa se između prijevoznika i putnika
ili između prijevoznika i naručitelja prijevoza.

(2) Ugovorom o prijevozu putnika prijevoznik se obvezuje prevesti putnika
od mjesta polaska do mjesta odredišta u vrijeme predviđeno redom letenja,
odnosno u ugovoreno vrijeme, a putnik se obvezuje platiti odgovarajuću
prevozninu.

(3) Ugovorom sklopljenim između prijevoznika i naručitelja prijevoza
prijevoznik se obvezuje da će uz uvjete utvrđene ugovorom, prevesti putnika
koga odredi naručitelj prijevoza.

(4) Ugovor o prijevozu putnika sklopljen između prijevoznika i naručitelja
prijevoza može se sklopiti za jedno ili više putovanja ili na određeno
vrijeme cijelim zrakoplovom ili dijelom kapaciteta zrakoplova. Ugovor sklopljen
između prijevoznika i naručitelja prijevoza može se odnositi na jednog
ili više putnika.

(5) Ugovor s naručiteljem prijevoza, da bi bio valjan, mora biti sklopljen
u pisanom obliku.

*Putna karta*

Članak 5.

(1) Prijevoznik je dužan izdati putnu kartu, pojedinačnu ili grupnu.
Putna karta je dokaz da je sklopljen ugovor o prijevozu putnika, ali se
postojanje ugovora o prijevozu može dokazivati i na drugi način.

(2) Putna karta, u pravilu, glasi na ime. Ako putna karta glasi na ime
ne može se prenositi bez pristanka prijevoznika. Prijevoznik ima pravo
svoj pristanak odbiti samo iz opravdanih razloga.

(3) Putna karta mora sadržavati naznaku mjesta polaska i odredišta te
vrijeme polaska zrakoplova predviđenog redom letenja, odnosno ugovorom.

*Odustajanje od ugovora o prijevozu i vraćanje
prevoznine*

Članak 6.

(1) Putnik ima pravo odustati od ugovora o prijevozu prije nego što
započne njegovo izvršenje.

(2) Prijevoznik je dužan vratiti putniku prevozninu ako putnik odustane
od putovanja - u domaćem prijevozu najkasnije 24 sata, a u međunarodnom
prijevozu - najkasnije 48 sati prije početka putovanja. Ako putnik odustane
od putovanja uz uvjete iz ovoga stavka, prijevoznik ima pravo zadržati
10% iznosa prevoznine.

(3) Ako putnik ili član njegove uže obitelji ili njegov pratitelj bez
kojega ne može putovati prije početka putovanja umre ili oboli tako da
mu je putovanje postalo nemoguće ili bi putovanje moglo ugroziti zdravstveno
stanje oboljeloga, plaćena prevoznina vraća se uz uvjet da je prijevoznik
prije polaska zrakoplova obaviješten o nemogućnosti putovanja. U slučaju
iz ovoga stavka prijevoznik ima pravo zadržati 5% iznosa prevoznine.

(4) Ako smetnja za putovanje iz stavka 3. ovoga članka nastane tijekom
prijevoza, prevoznina se vraća u razmjeru prema neiskorištenom dijelu puta.

*Odgoda putovanja*

Članak 7.

(1) Ako putovanje u domaćem prijevozu ne započne u roku od dva sata,
a u međunarodnom prijevozu u roku od četiri sata nakon vremena polaska
zrakoplova predviđenog redom letenja ili ugovorom (odgoda putovanja) putnik
može prije uzlijetanja zrakoplova zahtijevati da ga prijevoznik preveze
svojim ili drugim odgovarajućim zrakoplovom, odnosno drugim prijevoznim
sredstvom, do odredišnog mjesta ili odustati od putovanja i zahtijevati
da mu se vrati prevoznina.

(2) Ako ne dođe do odustanka od putovanja zbog odgode putovanja, prijevoznik
je obvezan putniku, najduže za 24 sata, na svoj trošak osigurati hranu
i napitke tijekom čekanja dok putovanje ne započne, a putniku koji nema
prebivalište u mjestu polaska - i smještaj, na način uobičajen u zračnom
prijevozu, osim ako je do odgode putovanja došlo iz razloga sigurnosti
zračnog prometa, na temelju akta nadležnog tijela uprave ili drugoga nadležnog
tijela koje ima javne ovlasti, ili je do odgode putovanja došlo iz razloga
za koje je putnik odgovoran.

*Neizvršenje putovanja*

Članak 8.

(1) Ako je putovanje (let) u domaćem prijevozu izvršeno, a prijevoznik
ne preveze putnika koji ima voznu kartu za taj let i koji se pravodobno
prijavio za to putovanje (neizvršenje putovanja), putnik ima pravo odustati
od ugovora i zahtijevati da mu se vrati plaćena prevoznina povišena za
25%.

(2) Iznimno od odredbe stavka 1. ovoga članka, putnik koji je odustao
od ugovora ima pravo zahtijevati da mu se vrati samo prevoznina ako je
do neizvršenja putovanja došlo na temelju akta nadležnog tijela uprave
ili drugoga nadležnog tijela s javnim ovlastima a iz razloga sigurnosti
zračnog prometa.

(3) Ako putnik iz stavka 1. ovoga članka ne odustane od ugovora, ima
pravo zahtijevati da ga prijevoznik preveze svojim ili drugim odgovarajućim
zrakoplovom, odnosno drugim prijevoznim sredstvom do mjesta odredišta.

(4) U slučaju iz stavka 3. ovoga članka primijenit će se odredbe članka
7. stavka 2. ovoga Zakona.

(5) U slučaju neizvršenja putovanja u međunarodnom prijevozu primijenit
će se na odgovarajući način odredba stavka 3. ovoga članka, te odredba
članka 7. stavka 2. ovoga Zakona.

*Prekid putovanja*

Članak 9.

(1) Ako je tijekom putovanja došlo do prekida iz razloga za koje putnik
nije odgovoran a prekid traje dulje od tri sata u domaćem, odnosno dulje
od šest sati u međunarodnom prijevozu, putnik ima pravo:

1) zahtijevati da ga prijevoznik svojim ili drugim odgovarajućim prijevoznim
sredstvom preveze do mjesta odredišta,

2) zahtijevati da ga prijevoznik, zajedno s prtljagom, u primjerenom
roku vrati u mjesto polaska i da mu vrati prevozninu za neizvršeni dio
putovanja,

3) odustati od ugovora i tražiti da mu prijevoznik vrati prevozninu
za neizvršeni dio putovanja.

(2) U slučajevima prijevoza prema odredbama stavka 1. točke 1. i 2.
ovoga članka za štetu nastalu na putu prijevoznik odgovara po odredbama
ovoga Zakona.

(3) Ako ne dođe do odustanka od ugovora zbog prekida putovanja, prijevoznik
je dužan putniku, dok čeka da se putovanje nastavi, na svoj trošak osigurati
smještaj, hranu i napitke na način uobičajen u zračnom prijevozu.

*Odgovornost naručitelja prijevoza*

Članak 10.

(1) Ako između naručitelja prijevoza i prijevoznika nije drugačije ugovoreno,
naručitelj prijevoza odgovara prijevozniku za obveze koje proizlaze iz
ugovora o prijevozu putnika.

(2) Ako naručitelj prijevoza, prema stavku 1. ovoga članka, odgovara
prijevozniku za obveze koje proizlaze iz ugovora o prijevozu, putnik ima
pravo svoje zahtjeve nastale u slučaju odustanka, prekida, odgode, odnosno
zakašnjenja u prijevozu ostvarivati samo prema naručitelju prijevoza.

(3) Ako ugovorom između naručitelja prijevoza i putnika nije drugačije
određeno, naručitelj prijevoza se obvezuje da će putniku na vlastiti trošak
pribaviti usluge prijevoza.

*Povjeravanje prijevoza putnika stvarnom prijevozniku*

Članak 11.

(1) Ako ugovorom o prijevozu putnika nije drugačije određeno, ugovorni
prijevoznik ima pravo povjeriti prijevoz putnika stvarnom prijevozniku
ako osigura iste ili ne bitno lošije uvjete prijevoza, a ukoliko mu osigura
povoljnije uvjete ugovorni prijevoznik nema pravo tražiti razliku više
prevoznine.

(2) Kod ugovora o prijevozu na određeno vrijeme cijelim zrakoplovom
ugovorni prijevoznik može povjeriti prijevoz stvarnom prijevozniku samo
ako je to ugovorom predviđeno ili ako je naručitelj prijevoza na to naknadno
pristao u pisanom obliku.

*Ugovor o prijevozu putnika na određeno vrijeme*

Članak 12.

(1) Ako je ugovoren prijevoz putnika na određeno vrijeme cijelim zrakoplovom,
prijevoznik može zamijeniti ugovoreni tip zrakoplova samo uz pisani pristanak
naručitelja prijevoza. Ako prijevoznik bez pristanka naručitelja prijevoza
zamijeni ugovoreni tip zrakoplova, odgovara za naknadu štete koju poradi
toga pretrpi naručitelj prijevoza.

(2) Kod ugovora o prijevozu putnika na određeno vrijeme cijelim zrakoplovom
prijevoznik je dužan izvršavati naloge naručitelja prijevoza u granicama
ugovora i prema namjeni zrakoplova.

(3) Naručitelj prijevoza iz stavka 2. ovoga članka nema pravo odrediti
putovanje koje bi izložilo zrakoplov, posadu ili putnike opasnosti, a ni
putovanje za koje se može očekivati da će se završiti sa znatnijim prekoračenjem
vremena ili roka za koje je sklopljen ugovor.

*Ugovor o prijevozu putnika cijelim zrakoplovom*

Članak 13.

(1) Ako je ugovoren prijevoz putnika cijelim zrakoplovom, prijevoznik
ima pravo raspolagati neiskorištenim kapacitetom zrakoplova samo uz pisani
pristanak naručitelja prijevoza.

(2) Ako je ugovoren prijevoz putnika cijelim zrakoplovom, a prijevoznik
je raspolagao neiskorištenim kapacitetom, ugovorena prevoznina smanjit
će se u razmjernom dijelu.

(3) Ako je prijevoznik bez pisanog pristanka naručitelja prijevoza raspolagao
neiskorištenim kapacitetom zrakoplova odgovara i za naknadu štete koju
poradi toga pretrpi naručitelj prijevoza.

*Prijevoz putnika zrakoplovom kojim se obavlja i prijevoz
poštanskih pošiljaka*

Članak 14.

Kod prijevoza putnika zrakoplovom kojim se obavlja i prijevoz poštanskih
pošiljaka uvjeti za primjenu odredaba ovoga Zakona o odgodi putovanja (članak
7.), o neizvršenju putovanja (članak 8.) i o prekidu putovanja (članak
9.), u pogledu prijevoza poštanskih pošiljaka, uređuju se ugovorom, odnosno
općim uvjetima prijevoza.

***2. Odgovornost prijevoznika***

*Opseg odgovornosti i oslobođenje od odgovornosti prijevoznika*

Članak 15.

(1) Prijevoznik odgovara za štetu nastalu zbog smrti, oštećenja zdravlja
ili ozljede putnika za vrijeme prijevoza, za štetu nastalu zbog odgode,
neizvršenja, prekida putovanja ili zbog zakašnjenja u prijevozu zrakoplovom.

(2) Kao vrijeme prijevoza putnika u zračnom prijevozu smatra se vrijeme
od početka radnji otpreme putnika do svršetka radnji prihvata putnika (članak
81. stavak 2. točka 1.).

(3) Prijevoznik odgovara za štetu iz stavka 1. ovoga članka koju uzrokuje
osoba koja je po njegovu nalogu ili za njegov račun radila na izvršenju
prijevoza.

(4) Za štetu nastalu zbog smrti, oštećenja zdravlja ili ozljede putnika
te za štetu nastalu zbog odgode, neizvršenja, prekida putovanja ili zakašnjenja
u prijevozu zrakoplovom, prijevoznik ne odgovara ako dokaže da su on ili
osoba koja je po njegovom nalogu ili za njegov račun radila na izvršenju
prijevoza poduzeli sve potrebne mjere da se šteta izbjegne ili ako dokaže
da nije bilo moguće te mjere poduzeti. Prijevoznik neće odgovarati ni ako
dokaže da je šteta iz stavka 1. ovoga članka nastala iz razloga koji se
nalaze isključivo na strani oštećenog putnika.

(5) Ako prijevoznik dokaže da su smrt, oštećenje zdravlja ili ozljeda
nastali i iz razloga koji se nalaze na strani oštećenog putnika, odgovornost
prijevoznika za naknadu štete smanjuje se u razmjeru s doprinosom putnika
nastanku štete.

*Odgovornost naručitelja prijevoza pri prijevozu putnika na
temelju ugovora o prijevozu cijelim zrakoplovom*

Članak 16.

Pri prijevozu putnika na temelju ugovora o prijevozu cijelim zrakoplovom
na određeno vrijeme, za smrt, oštećenje zdravlja ili ozljedu putnika naručitelj
prijevoza odgovara solidarno s prijevoznikom.

*Visina odgovornosti prijevoznika u zračnom prometu*

Članak 17.

(1) Za štetu nastalu zbog smrti, oštećenja zdravlja ili ozljede putnika
prijevoznik odgovara do iznosa od 100 000 posebnih prava vučenja po putniku,
u koji iznos su uključeni i svi sudski i odvjetnički troškovi nastali u
svezi sa sudskim postupkom ili postupkom vođenim glede štete iz ovog stavka.

(2) Ako se naknada štete dosuđuje u obliku rente, ukupni iznos rente
ne može biti veći od iznosa iz stavka 1. ovoga članka.

(3) Za štetu nastalu zbog zakašnjenja u prijevozu, prijevoznik odgovara
do iznosa od 4 150 posebnih prava vučenja po putniku.

(4) Preračunavanje posebnih prava vučenja u kune obavlja se po tečaju
važećem na dan isplate naknade štete od strane prijevoznika, a ako je u
svezi naknade štete iz stavka 1. i 3. ovoga članka došlo do sudskog spora,
na dan donošenja pravomoćne presude.

(5) Za štetu nastalu zbog odgode, neizvršenja ili prekida putovanja
u prijevozu, prijevoznik odgovara do iznosa dvostruke prevoznine.

*Podnošenje zahtjeva za naknadu štete*

Članak 18.

(1) Zahtjev za naknadu štete u slučaju odgode, neizvršenja, prekida
putovanja ili zakašnjenja u prijevozu putnik mora podnijeti prijevozniku
u obliku reklamacije u roku od 15 dana od dana kada je odgođeno, odnosno
neizvršeno putovanje trebalo početi ili od dana kada je putovanje prekinuto,
odnosno završeno.

(2) Ako zahtjev za naknadu štete putnik ne podnese u roku iz stavka
1. ovoga članka, nema pravo nakon proteka toga roka podnijeti takav zahtjev.

(3) Odredba stavka 2. ovoga članka neće se primijeniti ako se dokaže
da je šteta uzrokovana namjerno ili krajnjom nepažnjom.

*Pozivanje na granicu odgovornosti*

Članak 19.

(1) Prijevoznik nema pravo pozivati se na granicu odgovornosti iz članka
17. ovoga Zakona ako se dokaže da je šteta uzrokovana namjerno ili krajnjom
nepažnjom.

(2) Prijevoznik se ima pravo pozivati na granicu odgovornosti ako je
štetu namjerno ili krajnjom nepažnjom uzrokovala osoba koja je po njegovu
nalogu ili za njegov račun radila na izvršenju prijevoza, ako dokaže da
je ta osoba radila izvan okvira svojih obveza.

(3) Ako je zahtjev za naknadu štete predviđene u članku 15. ovoga Zakona,
prema općim propisima o odgovornosti za uzrokovanu štetu, postavljen prema
osobi koja je po nalogu ili za račun prijevoznika radila na izvršenju prijevoza,
na odgovornost te osobe primjenjuju se odredbe o ograničenoj odgovornosti
koja je kod prijevoza putnika utvrđena za prijevoznika, ako ta osoba dokaže
da je radila u okviru svojih obveza.

(4) Osoba iz stavka 3. ovoga članka nema pravo pozvati se na granicu
odgovornosti ako se dokaže da je ona štetu uzrokovala namjerno ili krajnjom
nepažnjom.

*Ukupni iznos naknade štete*

Članak 20.

(1) Ukupni iznos naknade štete koji se po jednom putniku može zahtijevati
od prijevoznika i osobe koja je po nalogu ili za račun prijevoznika radila
na izvršenju prijevoza ne može prijeći granicu odgovornosti propisanu ovim
Zakonom, osim ako je šteta uzrokovana namjerno ili krajnjom nepažnjom.

(2) Odredba stavka 1. ovoga članka odnosi se na sve zahtjeve za naknadu
štete koji nastanu iz istog događaja.

*Solidarna odgovornost ugovornog i stvarnog prijevoznika*

Članak 21.

(1) Ugovorni i stvarni prijevoznik odgovaraju nositelju prava solidarno.

(2) Ukupni iznos naknade štete koji se po jednom putniku može zahtijevati
od ugovornog i stvarnog prijevoznika i od osoba koje su po njihovu nalogu
ili za njihov račun radile na izvršenju prijevoza ne može prijeći ovim
Zakonom propisani iznos najviše naknade štete koja se može tražiti od ugovornog
ili stvarnog prijevoznika, osim ako je bilo tko od njih štetu uzrokovao
namjerno ili krajnjom nepažnjom.

(3) Iznimno od odredbe stavka 2. ovoga članka:

1) stvarni prijevoznik ne može zbog radnji ili propusta ugovornog prijevoznika
ili osobe koja je po nalogu ili za račun ugovornog prijevoznika radila
na izvršenju prijevoza biti podvrgnut neograničenoj odgovornosti,

2) svaki sporazum kojim ugovorni prijevoznik preuzima veće obveze ili
se odriče prava propisanih ovim Zakonom ne obvezuje stvarnog prijevoznika
ako on na taj sporazum nije pristao u pisanom obliku.

*Uređenje odnosa između ugovornog i stvarnog
prijevoznika*

Članak 22.

(1) Odnos između ugovornog i stvarnog prijevoznika uređuje se njihovim
međusobnim ugovorom.

(2) Ako ugovorom nije drugačije utvrđeno, na odnose između ugovornog
i stvarnog prijevoznika primjenjuju se odredbe ovoga Zakona koje se odnose
na prijevoz.

***3. Prijevoz prtljage***

*Unošenje ručne prtljage u zrakoplov*

Članak 23.

(1) Na temelju ugovora o prijevozu putnik ima pravo unijeti u zrakoplov
i prevesti bez posebne naknade ručnu prtljagu.

(2) Ručnom prtljagom u smislu stavka 1. ovoga članka smatraju se stvari
koje putnik nosi sa sobom ili na sebi.

(3) Kao ručna prtljaga u zrakoplov se ne može unijeti stvar koja po
svojoj prirodi i opsegu može predstavljati opasnost ili smetnju za zrakoplov,
putnike ili druge stvari ili joj nije mjesto u putničkoj kabini zrakoplova.
Prijevoznik određuje do kolike težine i kojeg opsega može biti ručna prtljaga
koju putnik može unijeti u zrakoplov.

(4) Kao vrijeme prijevoza ručne prtljage smatra se vrijeme od trenutka
ukrcaja putnika u zrakoplov do trenutka iskrcaja putnika iz zrakoplova.

*Odgovornost prijevoznika za štetu nastalu zbog gubitka, uništenja
ili oštećenja ručne prtljage*

Članak 24.

(1) Prijevoznik odgovara za štetu nastalu zbog gubitka, uništenja ili
oštećenja ručne prtljage ako putnik dokaže da je šteta uzrokovana krivnjom
prijevoznika ili osobe koja je po nalogu ili za račun prijevoznika radila
na izvršenju prijevoza.

(2) Ako je do oštećenja ili gubitka ručne prtljage došlo zbog nesreće
zrakoplova, prijevoznik odgovara za nastalu štetu osim ako dokaže da su
on ili osobe koje su po njegovu nalogu ili za njegov račun radile na izvršenju
prijevoza poduzeli sve potrebne mjere da se šteta izbjegne ili ako dokaže
da nije bilo moguće poduzeti te mjere.

*Prijevoz predane prtljage*

Članak 25.

(1) Prijevoznik je dužan primiti na prijevoz prtljagu koja nema svojstva
ručne prtljage (u daljnjem tekstu: predana prtljaga) i o tome izdati pisanu
potvrdu.

(2) Kao predanu prtljagu nije dozvoljeno predati stvari za čiji je prijevoz
potrebna posebna dozvola ili stvari koje se moraju prevoziti uz posebne
uvjete niti stvari koje po svojoj naravi mogu predstavljati opasnost za
zrakoplov ili osobe u zrakoplovu ili izazvati, odnosno nanijeti štetu drugoj
prtljazi, a ni stvari kojima, po njihovoj naravi, opsegu ili težini, nije
mjesto u prostorijama određenim za smještaj prtljage.

(3) Prijevoznik određuje do kolike mase i kojeg opsega može biti predana
prtljaga koju putnik predaje i do kolike se mase ta prtljaga prevozi bez
posebne naknade.

*Prijevoz dragocjenosti ili drugih stvari velike vrijednosti*

Članak 26.

(1) Putnik može predati prijevozniku na prijevoz dragocjenosti ili druge
stvari velike vrijednosti i označiti veći iznos od iznosa iz članka 27.
stavka 1. ovoga Zakona. Ako prijevoznik primi na čuvanje dragocjenost ili
drugu stvar velike vrijednosti za koju je putnik označio vrijednost u većem
iznosu od iznosa iz članka 27. stavka 1. ovoga Zakona, dužan je o tome
izdati potvrdu u pisanom obliku.

(2) U slučaju iz stavka 1. ovoga članka prijevoznik odgovara do označenog
iznosa za svaku štetu nastalu zbog gubitka ili oštećenja te zbog zakašnjenja
s predajom te stvari osim ako dokaže da je označena vrijednost viša od
stvarno nastale štete.

(3) Ako je stvar iz stavka 1. ovoga članka izgubljena, pretpostavlja
se da šteta odgovara označenom iznosu.

(4) U slučaju iz stavka 1. ovoga članka prijevoznik ima pravo naplatiti
putniku posebnu naknadu.

*Visina naknade štete i pozivanje na granicu odgovornosti*

Članak 27.

(1) Prijevoznik odgovara za štetu nastalu zbog gubitka, uništenja ili
oštećenja prtljage te zbog zakašnjenja u uručenju predane prtljage putniku
najviše do iznosa od 1000 posebnih prava vučenja po putniku.

(2) Prijevoznik se nema pravo pozivati na granicu odgovornosti iz stavka
1. ovoga članka ako se dokaže da je šteta nastala iz radnji ili propusta
prijevoznika ili osobe koja je po njegovu nalogu ili za njegov račun radila
na izvršenju prijevoza, a radnje ili propusti su učinjeni namjerno ili
krajnjom nepažnjom.

(3) Preračunavanje posebnih prava vučenja u kune obavlja se po tečaju
važećem na dan isplate naknade štete od strane prijevoznika, a ako je u
svezi s naknadom štete iz stavka 1. ovoga članka došlo do sudskog spora
na dan donošenja pravomoćne presude.

*Rokovi za podnošenje prigovora*

Članak 28.

(1) Prijevoznik ne odgovara za štetu nastalu zbog gubitka, uništenja
ili oštećenja prtljage i predanih dragocjenosti i drugih stvari velike
vrijednosti, ako putnik ne stavi prijevozniku pisani prigovor odmah nakon
otkrivanja štete, a najkasnije u roku od 7 dana od dana njihova preuzimanja.

(2) Ako je do štete došlo zbog zakašnjenja u prijevozu prtljage, putnik
mora staviti prigovor najkasnije u roku od 21 dan od dana dolaska putnika
u mjesto odredišta.

(3) Ako je šteta nastala zbog uzroka uslijed kojih je putnik bio spriječen
podnijeti prigovor u roku iz stavka 1. i 2. ovoga članka, prigovor se mora
staviti čim to bude moguće, a najkasnije u roku od 7 dana od dana kada
su prestali uzroci zbog kojih je putnik bio spriječen podnijeti prigovor
na vrijeme.

*Prijevoznikova nemogućnost pozivanja na rokove za podnošenje
prigovora*

Članak 29.

Prijevoznik nema pravo pozivati se na odredbe članka 28. ovoga Zakona
ako je šteta nastala iz njegove radnje ili propusta ili iz radnje ili propusta
osobe koja je po njegovu nalogu ili za njegov račun radila na izvršenju
prijevoza, a ta radnja ili propust su učinjeni namjerno ili krajnjom nepažnjom.

*Pravo pridržaja prijevoznika*

Članak 30.

Radi osiguranja svojih tražbina u svezi s prijevozom prijevoznik ima
pravo pridržaja na predanoj prtljazi i na primljenim dragocjenostima ili
drugim stvarima velike vrijednosti.

*Odgovarajuća primjena odredbi*

Članak 31.

Na odgovornost prijevoznika za predanu prtljagu na odgovarajući se način
primjenjuju odredbe članka 61., 62., 63. te 69. ovoga Zakona koje vrijede
za prijevoz stvari.

***Odjeljak II.***

*Prijevoz stvari*

***1. Ugovor o prijevozu stvari***

*Sadržaj, opseg i oblik ugovora o prijevozu stvari*

Članak 32.

(1) Ugovorom o prijevozu stvari zrakoplovom ugovorni se prijevoznik
obvezuje naručitelju prijevoza da će prevesti stvar zrakoplovom, a naručitelj
prijevoza da će platiti prevozninu.

(2) Ugovor o prijevozu stvari može se odnositi na jedan ili na više
prijevoza ili na prijevoz na određeno vrijeme, na cijeli kapacitet ili
dio kapaciteta zrakoplova, na određenu količinu stvari ili na određenu
stvar.

(3) Ugovor o prijevozu stvari cijelim zrakoplovom na određeno vrijeme
ili za više prijevoza mora se sklopiti u pisanom obliku.

(4) Ugovor iz stavka 3. ovoga članka koji nije sklopljen u pisanom obliku,
bez pravnog je učinka.

*Određivanje količine stvari*

Članak 33.

(1) Količina stvari koja se predaje na prijevoz može se odrediti brojem
komada, težinom, obujmom, dimenzijama ili kombinirano.

(2) U slučaju sumnje, količina se stvari određuje mjerom koja je uobičajena
u mjestu predaje stvari prijevozniku.

*Predaja na prijevoz druge umjesto ugovorene stvari*

Članak 34.

Kod ugovora o prijevozu stvari cijelim zrakoplovom pošiljatelj ima pravo
na prijevoz predati drugu stvar umjesto ugovorene stvari, ako se time ne
mijenjaju uvjeti prijevoza na štetu prijevoznika, ako zbog toga ne bi došlo
do zadržavanja zrakoplova ili ne bi bila ugrožena njegova sigurnost i ako
pošiljatelj na zahtjev prijevoznika dade osiguranje za tražbine koje bi
mogle nastati zbog zamjene stvari.

*Treća osoba kao pošiljatelj*

Članak 35.

(1) Naručitelj prijevoza ima pravo ovlastiti treću osobu da u svoje
ime preda na prijevoz cijelu ugovorenu količinu ili dio ugovorene količine
stvari samo ako je za to ovlašten ugovorom o prijevozu.

(2) Prijevoznik ne odgovara osobi iz stavka 1. ovoga članka za veće
obveze od onih koje su preuzete ugovorom s naručiteljem.

(3) Ako između naručitelja prijevoza i prijevoznika nije drugačije ugovoreno,
naručitelj prijevoza koji je ovlastio treću osobu da kao pošiljatelj preda
prijevozniku stvar na prijevoz, odgovara prijevozniku za obveze koje proizlaze
iz ugovora o prijevozu stvari.

*Odgovornost naručitelja, odnosno pošiljatelja za obveze iz
ugovora o prijevozu*

Članak 36.

(1) Ako u ugovoru između naručitelja prijevoza i pošiljatelja nije drugačije
određeno, naručitelj prijevoza se obvezuje samo da pribavi pošiljatelju
usluge prijevoznika.

(2) Ako drugačije nije ugovoreno, i pošiljatelj odgovara prijevozniku
za obveze iz ugovora o prijevozu stvari ako se odnose na stvar koju je
on predao prijevozniku na prijevoz.

*Odgovarajuća primjena odredbi*

Članak 37.

(1) Na prijevoz stvari na odgovarajući se način primjenjuju odredbe
iz članka 11. do 13. ovoga Zakona.

***2. Tovarni list***

*Sastavljanje i predaja tovarnog lista*

Članak 38.

(1) Prijevoznik ima pravo tražiti od pošiljatelja da sastavi i da mu
preda zrakoplovni tovarni list (u nastavku teksta: "tovarni list"), a pošiljatelj
ima pravo tražiti od prijevoznika da primi tu ispravu.

(2) Odredba ugovora o prijevozu stvari protivna stavku 1. ovoga članka
bez pravnog je učinka.

(3) Tovarni list može biti sačinjen za više koleta.

(4) Prijevoznik ima pravo tražiti od pošiljatelja da sastavi tovarni
list za svako koleto, a pošiljatelj ima pravo tražiti od prijevoznika da
primi posebni tovarni list za svako koleto.

(5) Ako prijevoznik sastavi tovarni list na zahtjev pošiljatelja, pretpostavlja
se da je to učinio u ime pošiljatelja.

(6) Nepostojanje ili neispravnost tovarnog lista ne utječe na postojanje
ni na pravovaljanost ugovora o prijevozu stvari zrakoplovom.

(7) Pošiljatelj sastavlja tovarni list u tri izvorna primjerka i predaje
ih zajedno sa stvarima prijevozniku. Prvi primjerak zadržava prijevoznik,
drugi primjerak prati stvar, a treći primjerak prijevoznik predaje pošiljatelju
nakon što ga potpiše.

*Sadržaj tovarnog lista*

Članak 39.

(1) Tovarni list mora sadržavati:

1) mjesto i datum izdavanja tovarnog lista,

2) mjesto polaska i mjesto odredišta,

3) ime ili naziv i adresu pošiljatelja,

4) ime ili naziv i adresu primatelja,

5) vrstu i količinu stvari,

6) popis isprava koje se prilažu uz tovarni list.

(2) Tovarni list može sadržavati rok isporuke, vrijednost pošiljke te
druge podatke.

(3) Prvi primjerak tovarnog lista mora sadržavati i oznaku "za prijevoznika",
a drugi "za primatelja".

(4) Prvi primjerak tovarnog lista potpisuje pošiljatelj, drugi primjerak
pošiljatelj i prijevoznik, a treći primjerak prijevoznik. Potpis prijevoznika
mora se staviti prije utovara stvari u zrakoplov.

(5) Potpis prijevoznika može biti zamijenjen pečatom, a potpis pošiljatelja
može biti unaprijed otiskan ili zamijenjen pečatom.

*Odgovornost pošiljatelja*

Članak 40.

(1) Pošiljatelj je odgovoran za točnost podataka i izjava u tovarnom
listu koje on unosi ili koje na njegov zahtjev unosi prijevoznik.

(2) Pošiljatelj je odgovoran za svaku štetu koju pretrpi prijevoznik
ili za koju je prijevoznik odgovoran prema trećim osobama ako šteta nastane
zbog neispravnih, netočnih ili nepotpunih podataka ili izjava pošiljatelja.

(3) Pošiljatelj je dužan dati prijevozniku sve podatke te priložiti
uz tovarni list i staviti na raspolaganje prijevozniku sve isprave koje
su potrebne za provođenje carinskih i drugih radnji. Prijevoznik nije dužan
ispitivati ispravnost i točnost tih podataka i isprava.

(4) Pošiljatelj odgovara za štetu koja bi mogla nastati prijevozniku,
uključujući i štetu za koju je prijevoznik odgovoran trećim osobama ako
šteta nastane zbog nedostatka, netočnosti ili neispravnosti podataka i
isprava iz stavka 3. ovoga članka.

(5) Pošiljatelj je odgovoran za štetu koja je uzrokovana osobama, zrakoplovu
i drugim stvarima djelovanjem svojstava stvari koja je predana na prijevoz,
ako prijevozniku ta svojstva nisu bila niti morala biti poznata.

*Predaja stvari na prijevoz*

Članak 41.

(1) Predajom trećeg primjerka tovarnog lista pošiljatelju pretpostavlja
se da je sklopljen ugovor o prijevozu i da je stvar predana na prijevoz
uz uvjete koji su navedeni u tovarnom listu.

(2) Pretpostavlja se da su točni podaci koji su navedeni u tovarnom
listu o težini, obujmu, dimenzijama i ambalaži te o broju koleta. Ako je
prijevoznik u prisutnosti pošiljatelja provjerio podatke navedene u tovarnom
listu o obujmu, težini i stanju stvari te to naveo u tovarnom listu, ili
ako je u pitanju vanjsko stanje stvari i ambalaže, smatra se da su ti podaci,
odnosno to stanje točni.

(3) Prijevoznik može u tovarni list staviti primjedbe o vanjskom stanju
stvari i ambalaže.

(4) Ako u tovarnom listu nisu navedene primjedbe iz stavka 3. ovoga
članka pretpostavlja se da stvar i ambalaža nisu imale vanjskih mana.

***3. Prenosivi tovarni list***

*Izdavanje prenosivoga tovarnog lista*

Članak 42.

(1) Pošiljatelj i prijevoznik mogu ugovoriti da će se treći primjerak
(primjerak za pošiljatelja) tovarnog lista izdati kao tovarni list po naredbi
ili na donositelja (prenosivi tovarni list). Ako je izdan prenosivi tovarni
list, na ostalim primjercima tovarnog lista mora biti izričito naznačeno
da je izdan prenosivi tovarni list.

(2) Prenosivi tovarni list mora sadržavati potpise prijevoznika i pošiljatelja
ili osoba koje oni ovlaste.

(3) Ako u ispravi nije navedeno da je riječ o prenosivom tovarnom listu,
smatra se da je izdan neprenosivi tovarni list.

(4) Pošiljatelj i prijevoznik mogu zahtijevati da se za njihove potrebe
sačini prijepis prenosivoga tovarnog lista. Ako je izvršen prijepis prenosivoga
tovarnog lista, na svakom prijepisu to mora biti vidljivo označeno i ti
prijepisi moraju imati upozorenje da se na temelju njih ne može raspolagati
stvarju.

*Način prijenosa prenosivoga tovarnog lista*

Članak 43.

(1) Prenosivi tovarni list po naredbi, prenosi se indosamentom, a prenosivi
tovarni list na donositelja - predajom.

(2) Na oblik i pravni učinak indosamenta na odgovarajući se način primjenjuje
Zakon o mjenici, osim odredaba koje se odnose na regres.

(3) Ako u prenosivom tovarnom listu po naredbi nije označen primatelj
stvari, takav se tovarni list prenosi naredbom pošiljatelja.

*Obveze ovlaštenog imatelja prenosivoga tovarnog lista*

Članak 44.

(1) Uvjeti ugovora o prijevozu obvezuju ovlaštenog imatelja prenosivoga
tovarnog lista, koji nije naručitelj prijevoza ni pošiljatelj, samo ako
su sadržani u prenosivom tovarnom listu.

(2) Pisani uvjeti ugovora o prijevozu i opći uvjeti prijevoza ugovornog
prijevoznika obvezuju ovlaštenog imatelja prenosivoga tovarnog lista, koji
nije naručitelj prijevoza ni pošiljatelj, ako se prenosivi tovarni list
na njih izričito poziva.

(3) Opći uvjeti prijevoza stvarnog prijevoznika ne obvezuju ovlaštenog
imatelja prenosivoga tovarnog lista ako se na njih poziva prenosivi tovarni
list.

*Odgovarajuća primjena odredbi*

Članak 45.

Odredbe ovoga Zakona o tovarnom listu na odgovarajući se način primjenjuju
i na prenosivi tovarni list osim odredbe članka 41. stavka 1. ovoga Zakona.

***4. Izvršenje prijevoza***

*Obveze prijevoznika*

Članak 46.

(1) Prijevoznik je dužan stvari prevesti ugovorenim zračnim putem. Ako
put prijevoza nije ugovoren, prijevoznik je dužan obaviti prijevoz zračnim
putem koji je uobičajen.

(2) Iznimno, prijevoznik ima pravo obaviti prijevoz drugim zračnim putem,
ako to zahtijevaju razlozi sigurnosti zračnog prometa ili drugi opravdani
razlozi.

*Rok prijevoza*

Članak 47.

(1) Prijevoznik je obvezan stvari prevesti u ugovorenom roku (rok prijevoza).
Ako rok prijevoza nije ugovoren, prijevoznik je obvezan obaviti prijevoz
za vrijeme koje je uobičajeno, s obzirom na duljinu puta, vrstu zrakoplova
i druge okolnosti od utjecaja na vrijeme prijevoza.

(2) Ako nije drugačije ugovoreno, rok prijevoza počinje teći od ponoći
nakon primitka stvari na prijevoz.

(3) Rok prijevoza ne teče za vrijeme zadržavanja stvari koje je nastalo
zbog uzroka koji sprečavaju početak ili nastavljanje prijevoza, ako za
to nema krivnje prijevoznika.

(4) Pretpostavlja se da je prijevoz izvršen, trenutkom odaslanja obavijesti
prijevoznika kojom obavještava primatelja da je stvar prispjela u mjesto
odredišta i da je pripremljena za predaju, ili trenutkom kada je prijevoznik
pokušao stvar predati primatelju.

*Nemogućnost izvršenja ugovora o prijevozu*

Članak 48.

(1) Kada je prijevozniku nemoguće da iz bilo kojih razloga izvrši ugovor
o prijevozu prema ugovorenim uvjetima, a smetnja bi trajala dulje ili je
njezino trajanje neizvjesno, prijevoznik je dužan tražiti uputu od osobe
ovlaštene za raspolaganje stvarju.

(2) Ako prijevoznik ne može postupiti prema stavku 1. ovoga članka ili
ne može postupiti prema primljenoj uputi, ili u razumnom roku ne primi
nikakvu uputu, dužan je, prema okolnostima slučaja, pretovariti stvar,
vratiti u mjesto polaska ili postupiti na drugi način, vodeći pri tome
računa i o interesima nositelja prava.

***5. Raspolaganje stvarju tijekom prijevoza***

*Pravo pošiljatelja stvari na raspolaganje stvarju ako nije
izdan prenosivi tovarni list*

Članak 49.

(1) Ako nije izdan prenosivi tovarni list, pošiljatelj koji je izvršio
obveze koje proizlaze iz ugovora o prijevozu ima pravo raspolagati stvarju
i to:

1) povući je s aerodroma polaska ili odredišta,

2) zadržati je tijekom prijevoza na bilo kojem mjestu slijetanja,

3) zahtijevati da bude dostavljena u mjestu odredišta tijekom prijevoza
osobi koja nije označena u tovarnom listu kao primatelj,

4) tražiti da se vrati u mjesto polaska.

(2) Zahtjev za raspolaganje iz stavka 1. ovoga članka pošiljatelj podnosi
ugovornom prijevozniku, a njegovom punomoćniku samo ako je tako ugovoreno.

(3) Pošiljatelj je obvezan prijevozniku nadoknaditi troškove uzrokovane
izvršenjem zahtjeva iz stavka 1. ovoga članka.

(4) Pošiljatelj koji raspolaže stvarju prema stavku 1. ovoga članka
mora ugovornom prijevozniku ili njegovu punomoćniku podnijeti treći primjerak
tovarnog lista.

(5) Prijevoznik ili njegov punomoćnik ima pravo tražiti da se zahtjev
za raspolaganjem stvarju unese u prvi primjerak tovarnog lista i da se
taj zahtjev izda u pisanom obliku.

*Isključenje ili ograničenje raspolaganja stvarju*

Članak 50.

(1) Stranke mogu ugovorom isključiti ili ograničiti raspolaganje stvarju
predviđeno u članku 49. ovoga Zakona.

(2) Ugovor iz stavka 1. ovoga članka, koji nije unesen u tovarni list,
bez pravnog je učinka.

*Odgovornost prijevoznika u pogledu zahtjeva za raspolaganjem
stvarju*

Članak 51.

(1) Ako prijevoznik izvrši pošiljateljev zahtjev za raspolaganje stvarju,
iako mu nije podnesen treći primjerak tovarnog lista, prema članku 49.
stavku 4. ovoga Zakona dužan je nadoknaditi štetu uzrokovanu izvršenjem
toga zahtjeva osobi koja je ovlašteni imatelj trećeg primjerka tovarnog
lista.

(2) Odredbom se stavka 1. ovoga članka ne dira u pravo regresa prijevoznika
prema pošiljatelju.

(3) U slučaju da izvršenje zahtjeva za raspolaganje stvarju nije moguće
ili da bi se njegovim izvršenjem uzrokovala šteta prijevozniku ili imateljima
zahtjeva za raspolaganje drugom stvarju, prijevoznik je obvezan izvijestiti
o tome pošiljatelja.

*Pravo prijevoznika u pogledu odbijanja zahtjeva za raspolaganjem
stvarju*

Članak 52.

(1) Prijevoznik ima pravo odbiti zahtjev za izvršenje zahtjeva za raspolaganje
stvarju:

1) ako izvršenje zahtjeva više nije moguće,

2) ako pošiljatelj, u smislu odredbe članka 49. stavka 4. ovoga Zakona,
prijevozniku nije dostavio treći primjerak tovarnog lista,

3) ako bi nastala šteta imatelju zahtjeva za raspolaganje drugom stvarju,

4) ako bi nastala šteta prijevozniku ili ako bi troškovi izvršenja zahtjeva
bili veći od vrijednosti stvari,

5) ako bi izvršenje zahtjeva bilo protivno carinskim i drugim propisima.

(2) U slučajevima iz stavka 1. točke 4. ovoga članka prijevoznik ne
može odbiti izvršenje zahtjeva ako mu se da odgovarajuće osiguranje.

(3) Prijevoznik je dužan u svakom slučaju odbijanja izvršenja zahtjeva
bez odgode izvijestiti podnositelja zahtjeva i u svemu postupiti prema
odredbama članka 48. ovoga Zakona.

*Odgovornost prijevoznika za naknadu štete u slučaju neizvršenja
zahtjeva*

Članak 53.

(1) Ako prijevoznik ne izvrši zahtjev iz članka 49. stavka 1. ovoga
Zakona ili ne postupi prema odredbi članka 52. stavka 3. ovoga Zakona,
odgovoran je za štetu koja zbog toga nastane.

(2) Iznos naknade štete iz stavka 1. ovoga članka i iz članka 51. stavka
1. ovoga Zakona ne može biti veći od iznosa koji bi prijevoznik bio dužan
nadoknaditi da je stvar predana na prijevoz izgubljena.

*Prestanak pošiljateljeva prava na raspolaganje stvarju*

Članak 54.

(1) Pošiljateljevo pravo na raspolaganje stvarju prestaje kada stvar
stigne u mjesto odredišta i primatelj postavi zahtjev za predaju stvari
ili tovarnog lista.

(2) Primatelj ima pravo tražiti od prijevoznika da mu preda stvar ili
tovarni list ako iz naloga pošiljatelja ne proizlazi nešto drugo i uz uvjet
da udovolji svojim obvezama navedenima u odredbama članka 73. ovoga Zakona.

(3) Ako primatelj nakon postavljanog zahtjeva iz stavka 1. ovoga članka
odbije preuzimanje tovarnog lista ili stvari, pošiljatelj može ponovno
raspolagati stvarju. Ako primatelj odbije preuzimanje tovarnog lista ili
stvari, pošiljatelj ima pravo raspolagati stvarju i bez podnošenja trećeg
primjerka tovarnog lista.

(4) Ako je prijevoznik priznao gubitak stvari ili ako stvar nije stigla
u mjesto odredišta sedam dana nakon što je trebala stići, primatelj je
ovlašten koristiti se pravima koja proizlaze iz ugovora o prijevozu.

*Pravo ovlaštenog imatelja isprave na raspolaganje stvarju
ako je izdan prenosivi tovarni list*

Članak 55.

(1) Ako je izdan prenosivi tovarni list, samo ovlašteni imatelj te isprave,
koji je izvršio obveze koje iz nje proizlaze, ima pravo raspolagati stvarju,
i to:

1) povući je s aerodroma odlaska,

2) zadržati je ili zahtijevati da mu bude predana tijekom prijevoza
na bilo kojem mjestu slijetanja,

3) zahtijevati da se vrati u mjesto polaska.

(2) Ovlašteni imatelj prenosivoga tovarnog lista, koji na temelju stavka
1. ovoga članka zahtijeva da mu se preda stvar, mora pri preuzimanju stvari
vratiti prijevozniku izvornik prenosivoga tovarnog lista, a u svim drugim
slučajevima nalog za raspolaganje stvarju dužan je unijeti u prenosivi
tovarni list i potpisati ga.

*Odgovarajuća primjena odredbi*

Članak 56.

Odredbe članka 49. stavka 3., članka 50. i članka 51. stavka 3. ovoga
Zakona na odgovarajući se način primjenjuju i na prenosivi tovarni list.

***6. Predaja stvari***

*Mjesto i način predaje stvari*

Članak 57.

(1) Prijevoznik je dužan predati stvar u mjestu odredišta navedenom
u ugovoru, tovarnom listu ili prenosivom tovarnom listu ili u mjestu koje
odredi osoba ovlaštena za raspolaganje stvarju. Ako ugovorom nije drugačije
određeno prijevoznik predaje primatelju stvar na aerodromu mjesta odredišta.

(2) Prijevoznik je dužan predati stvar primatelju koji je naveden u
tovarnom listu ili ovlaštenom imatelju tovarnog lista, a ako tovarni list
nije izdan, osobi koja je ugovorom o prijevozu ili na drugi način određena
za primanje stvari.

(3) Ako pošiljatelj prema odredbama članka 49. ovoga Zakona odredi kao
primatelja drugu osobu, a ne onu koja je navedena u tovarnom listu, prijevoznik
je dužan stvar predati toj drugoj osobi.

(4) Ako nije ugovoreno drugačije, prijevoznik je dužan bez odgode obavijestiti
primatelja o prispijeću stvari u mjesto odredišta.

(5) Imatelj prenosivoga tovarnog lista dužan je pri primitku stvari
vratiti prijevozniku izvornik prenosivoga tovarnog lista.

(6) Prijevoznik ima pravo zahtijevati da mu osoba kojoj predaje stvar,
a koja nije zakonski imatelj prenosivog tovarnog lista, izda potvrdu o
količini i stanju primljene stvari.

*Prigovori i rokovi za prigovor*

Članak 58.

(1) Ako primatelj stvari ne stavi pisani prigovor zbog oštećenja stvari
odmah pri preuzimanju, pretpostavlja se da mu je stvar predana u stanju
u kakvom je primljena na prijevoz, odnosno onako kako je navedeno u tovarnom
listu.

(2) Ako se oštećenje nije moglo opaziti u trenutku preuzimanja, primatelj
mora staviti prijevozniku prigovor neposredno nakon što otkrije oštećenje,
a najkasnije u roku od 14 dana od dana preuzimanja stvari.

(3) Ako je do štete došlo zbog zakašnjenja s predajom stvari, primatelj
mora staviti pisani prigovor u roku od 21 dan od dana kada mu je stvar
predana.

(4) Ako pisani prigovor primatelja stvari ne bude stavljen u roku određenom
odredbama ovoga članka, prijevoznik ne odgovara za štetu, osim ako je šteta
nastala iz radnje ili propusta prijevoznika ili osobe koja je radila na
izvršenju prijevoza po njegovu nalogu ili za njegov račun, a radnje su
ili propusti učinjeni namjerno ili krajnjom nepažnjom.

*Nemogućnost predaje stvari primatelju*

Članak 59.

(1) Ako se primatelj ne može pronaći ili ako odbije preuzeti tovarni
list ili stvar, prijevoznik je dužan bez odgode, zatražiti uputu od pošiljatelja.

(2) Ako od pošiljatelja u primjerenom roku ne primi uputu ili ako primljenu
uputu ne može izvršiti, prijevoznik ima pravo, na trošak i rizik osobe
ovlaštene za raspolaganje stvarju, predati stvar na čuvanje javnom skladištu
ili drugoj prikladnoj osobi ili je sam uzeti na čuvanje, o čemu je dužan,
bez odgode, izvijestiti pošiljatelja ili osobu koja je ovlaštena raspolagati
stvarju.

(3) Ako stvar preda na čuvanje drugoj osobi, prijevoznik je odgovoran
za svoj izbor.

(4) Kada prijevoznik postupi prema odredbi stavka 2. ovoga članka, smatra
se da je predaja izvršena.

*Nepreuzimanje stvari u roku i njezina prodaja*

Članak 60.

(1) Ako pošiljatelj, odnosno osoba koja je ovlaštena raspolagati stvarju,
ne preuzme stvar u roku od 30 dana od dana stavljanja stvari na čuvanje,
prijevoznik ima pravo prodati stvar.

(2) Prijevoznik ima pravo prodati stvar i prije proteka roka iz stavka
1. ovoga članka:

- ako pokvarljivoj stvari prijeti neposredna opasnost od kvarenja ili
je već započelo kvarenje,

- ako troškovi čuvanja ne bi bili razmjerni s vrijednošću stvari,

- ako se zbog odgode prodaje ne bi mogao postići iznos dovoljan za pokriće
tražbine prijevoznika i troškove čuvanja stvari.

(3)Prodaja se obavlja javno, osim ako je riječ o pokvarljivoj stvari
ili stvari čija je cijena određena ili se formira na burzi.

(4) Iznos ostvaren prodajom stvari, nakon odbitka svoje tražbine u svezi
s prijevozom te stvari i nakon odbitka troškova čuvanja i prodaje, prijevoznik
je dužan položiti kod suda nadležnog prema mjestu prodaje u korist osobe
ovlaštene da raspolaže stvarju te ju o tome obavijestiti.

***7. Odgovornost prijevoznika***

*Opseg odgovornosti prijevoznika*

Članak 61.

(1) Prijevoznik odgovara za štetu nastalu zbog gubitka i oštećenja stvari
koju primi na prijevoz te za štetu nastalu zbog zakašnjenja u prijevozu
i predaji stvari primatelju.

(2) Prijevoznik odgovara za štetu iz stavka 1. ovoga članka koju uzrokuje
osoba koja je po njegovu nalogu ili za njegov račun radila na izvršenju
prijevoza.

(3) Za gubitak i oštećenje stvari te za štetu zbog zakašnjenja, koji
su nastali za prijevoza zrakoplovom prijevoznik odgovara prema odredbama
ovoga Zakona.

(4) Prijevoznik neće odgovarati ako dokaže da su on ili osoba koja je
po njegovu nalogu ili za njegov račun radila na izvršenju prijevoza poduzeli
sve potrebne mjere da se šteta izbjegne ili ako dokažu da nije bilo moguće
poduzeti te mjere.

(5) Kao vrijeme prijevoza stvari zrakoplovom smatra se vrijeme od preuzimanja
stvari na aerodromu odlaska radi otpreme do predaje stvari osobi koja je
ovlaštena da njome raspolaže na aerodromu odredišta ili na kojem drugom
mjestu na koje sleti zrakoplov (članak 81. stavak 2. točka 2., 3. i 4.).

(6) Za štetu nastalu prije početka ili nakon završetka prijevoza zrakoplovom
prijevoznik odgovara prema odgovarajućim propisima.

(7) Ako ugovor o prijevozu u zračnom prometu obuhvaća i prijevoz prije
početka ili nakon završetka prijevoza zrakoplovom, pretpostavlja se da
je šteta nastala tijekom prijevoza zrakoplovom.

*Pretpostavka da je stvar izgubljena*

Članak 62.

(1) Pretpostavlja se da je stvar izgubljena u prijevozu ako je prijevoznik
nije predao primatelju u roku od 7 dana od dana kad ju je prema ugovoru
dužan predati ili ako prijevoznik, prije proteka navedenog roka, izjavi
da je stvar izgubljena.

(2) Ako ugovorom nije predviđen rok predaje, rok iz stavka 1. ovoga
članka računa se od dana kad je predaja trebala biti obavljena prema odredbi
članka 47. stavka 1. ovoga Zakona.

*Odgovornost prijevoznika za gubitak i oštećenje stvari*

Članak 63.

(1) Prijevoznik odgovara za vrijednost izgubljene stvari ili njezina
dijela ili za smanjenje vrijednosti oštećene stvari.

(2) Ako su stvari iz stavka 1. ovoga članka predane primatelju sa zakašnjenjem,
prijevoznik odgovara i za štetu uzrokovanu zakašnjenjem.

(3) Uz iznos iz stavka 1. i 2. ovoga članka prijevoznik je dužan pošiljatelju
nadoknaditi plaćenu prevozninu i druge troškove nastale u prijevozu stvari
- u potpunosti u slučaju gubitka stvari, a u razmjernom iznosu - u slučaju
oštećenja stvari, a najviše do iznosa iz članka 64. stavka 1. ovoga Zakona.

(4) U slučaju gubitka ili oštećenja stvari vrijednost se stvari određuje
prema određenoj, odnosno tržišnoj cijeni stvari iste vrste, količine i
svojstava u mjestu i u vrijeme predaje primatelju.

*Iznos naknade štete*

Članak 64.

(1) Iznos naknade štete za koju prijevoznik odgovara zbog gubitka ili
oštećenja stvari ne može biti veći od 17 posebnih prava vučenja po kilogramu
težine stvari.

(2) Iznos naknade štete zbog zakašnjenja s predajom stvari ne može biti
veći od dvostrukog iznosa prevoznine.

(3) Preračunavanje posebnih prava vučenja u kune obavlja se po tečaju
važećem na dan isplate naknade štete od strane prijevoznika, a ako je u
svezi s naknadom štete iz stavka 1. ovoga članka došlo do sudskog spora,
na dan donošenja pravomoćne presude.

*Odgovornost prijevoznika kod prijevoza poštanskih pošiljaka*

Članak 65.

Kod prijevoza poštanskih pošiljaka zrakoplovom odgovornost se prijevoznika,
u slučaju gubitka, uništenja ili oštećenja pošiljke te u slučaju zakašnjenja
s predajom pošiljke, određuje na temelju posebnih propisa o prijevozu poštanskih
pošiljaka u domaćem i međunarodnom prijevozu.

*Pozivanje na granicu odgovornosti*

Članak 66.

(1) Prijevoznik se nema pravo pozivati na granicu odgovornosti određenu
člankom 64. ovoga Zakona ako se dokaže da je šteta nastala iz radnje ili
propusta prijevoznika ili osobe koja je po njegovu nalogu ili za njegov
račun radila na izvršenju prijevoza, i da su radnje ili propusti učinjeni
namjerno ili krajnjom nepažnjom.

(2) Prijevoznik se ima pravo pozivati na granicu odgovornosti ako je
štetu namjerno ili krajnjom nepažnjom uzrokovala i osoba koja je po njegovu
nalogu ili za njegov račun radila na izvršenju prijevoza, ako dokaže da
je ta osoba radila izvan okvira svojih obveza.

(3) Prijevoznik koji se nema pravo pozivati na granice odgovornosti
iz članka 64. ovoga Zakona odgovara, osim za štete iz članka 63.ovoga Zakona,
za svaku drugu štetu uzrokovanu gubitkom, oštećenjem ili zakašnjenjem s
predajom stvari.

*Označavanje vrijednosti stvari u višem iznosu od iznosa naknade
štete*

Članak 67.

(1) U ugovoru o prijevozu pošiljatelj ima pravo označiti vrijednost
stvari u višem iznosu od iznosa iz članka 64. stavka 1. ovoga Zakona, i
u tom slučaju prijevoznik odgovara do označenog iznosa za svaku štetu nastalu
zbog gubitka ili oštećenja te zbog zakašnjenja s predajom stvari.

(2) Ako je vrijednost stvari označena na način iz stavka 1. ovoga članka,
prijevoznik ima pravo na povišenje prevoznine.

(3) Pretpostavlja se da vrijednost stvari odgovara iznosu označenom
prema stavku 1. ovoga članka, ako prijevoznik ne dokaže suprotno.

*Potpuno ili djelomično oslobođenje prijevoznika od odgovornosti
u određenim slučajevima*

Članak 68.

Iznimno od odredbe članka 2. stavka 2. ovoga Zakona, ugovorom o prijevozu
stvari mogu se predvidjeti odredbe kojima se prijevoznik potpuno ili djelomično
oslobađa odgovornosti, ili kojima se predviđa ograničenje odgovornosti
povoljnije za prijevoznika od ograničenja predviđenog ovim Zakonom, samo
za slučaj gubitka ili oštećenja koja nastanu zbog naravi ili nedostatka
stvari koja se prevozi, ili koja nastanu zbog nepravilnog pakiranja stvari
koja se prevozi.

*Odgovarajuća primjena odredbi*

Članak 69.

Na prijevoz stvari na odgovarajući se način primjenjuju odredbe o prijevozu
putnika iz članka 19. stavka 3. i 4. te članka 20. do 22. ovoga Zakona.

***8. Prevoznina***

*Visina prevoznine*

Članak 70.

(1) Visina prevoznine određuje se ugovorom.

(2) Prevoznina utvrđena ugovorom o jednom ili više prijevoza ostaje
nepromijenjena bez obzira na trajanje ugovorenog prijevoza.

(3) Ako se na zahtjev pošiljatelja ili u interesu nositelja prava prijevoz
produži dalje od ugovorenog mjesta odredišta, prevoznina će se razmjerno
povisiti.

*Plaćanje prevoznine*

Članak 71.

(1) Prevoznina se plaća samo za stvar koja je prevezena i u mjestu odredišta
stavljena na raspolaganje primatelju.

(2) Prevoznina se plaća i za stvar koja nije prevezena i stavljena na
raspolaganje primatelju, ako je to uzrokovao naručitelj prijevoza, pošiljatelj,
osoba ovlaštena da raspolaže stvarju ili osoba za koju oni odgovaraju,
ili ako se razlog zbog kojeg stvar nije prispjela na mjesto odredišta nalazi
u samoj stvari, a prijevoznik nije odgovoran za taj razlog.

(3) Ako je stvar, osim u slučaju iz stavka 2. ovoga članka, prevezena
samo jednim dijelom puta, prijevoznik ima pravo na prevozninu razmjerno
korisno obavljenom prijevozu.

*Plaćanje prevoznine u posebnim slučajevima*

Članak 72.

(1) Ako se umjesto ugovorene stvari preda na prijevoz druga stvar čija
je prevoznina veća od ugovorene, prevoznina se plaća za stvarno utovarenu
stvar.

(2) Ako se na prijevoz preda manje stvari nego što je ugovoreno ili
se ne utovari ništa, prevoznina se plaća za cijelu ugovorenu količinu stvari.

(3) Ako je utovareno manje stvari nego što je ugovoreno, a prevoznina
je za utovarenu drugu stvar veća od ugovorene prevoznine, platit će se
cijela ugovorena prevoznina i razlika između ugovorene prevoznine i veće
prevoznine za utovarenu stvar.

*Obveze primatelja stvari*

Članak 73.

(1) Primatelj koji je ovlašten tražiti predaju tovarnog lista i predaju
stvari dužan je namiriti tražbinu i udovoljiti svima drugim uvjetima koji
su navedeni u tovarnom listu ili prenosivom tovarnom listu, a za koje nije
izričito navedeno da ih plaća, odnosno ispunjava, pošiljatelj ili naručitelj
prijevoza.

(2) Ako je izdan prenosivi tovarni list, primatelj je dužan namiriti
tražbine koje su nastale nakon izdavanja te isprave, ako je prijevoznik
te tražbine unio u svoj primjerak tovarnog lista.

(3)Ako se prijevoz obavlja bez tovarnog lista, primatelj koji traži
predaju stvari dužan je platiti prevozninu i druge tražbine prijevoznika
u svezi s prijevozom stvari.

*Plaćanje prevoznine kod ugovora o prijevozu na određeno vrijeme*

Članak 74.

(1) Kod ugovora o prijevozu na određeno vrijeme naručitelj prijevoza
plaća prevozninu unaprijed u jednakim mjesečnim iznosima, ali prijevozniku
pripada prevoznina samo za vrijeme izvršavanja ugovora.

(2) Ako tijekom važenja ugovora o prijevozu na određeno vrijeme nastupe
smetnje u iskorištavanju zrakoplova, naručitelj plaća prevozninu i za trajanja
tih smetnji ako je smetnju uzrokovao on ili je smetnja nastala zbog izvršenja
njegova naloga.

(3) Prijevoznik ima pravo odustati od ugovora o prijevozu na određeno
vrijeme ako mu prevoznina nije plaćena po dospijeću.

*Neizvršenje obveza primatelja*

Članak 75.

(1) Ako primatelj ne ispuni svoje obveze, prijevoznik ima pravo zadržati
stvar i predati je na čuvanje ili je sam uzeti na čuvanje, o čemu je dužan
bez odgode izvijestiti primatelja i pošiljatelja.

(2) Ako prijevozniku ne budu isplaćene tražbine iz ugovora o prijevozu
u roku od 15 dana od dana predaje obavijesti iz stavka 1. ovoga članka,
ovlašten je prodati stvar.

(3) U svezi s čuvanjem i prodajom stvari primjenjuju se odredbe članka
59. i 60. ovoga Zakona.

*Pravo prijevoznika na tražbine*

Članak 76.

(1) Ako prijevoznik, ne koristeći se pravom iz članka 75. ovoga Zakona,
preda stvar primatelju iako ovaj nije ispunio svoje obveze iz ugovora o
prijevozu, nema pravo tražiti od pošiljatelja odnosno od naručitelja prijevoza
isplatu tražbina iz ugovora o prijevozu koje mu je bio dužan platiti primatelj,
osim ako su se zbog toga pošiljatelj i naručitelj prijevoza neopravdano
obogatili.

(2) Ako prijevoznik koji se koristio pravom iz članka 75. ovoga Zakona
naplati svoju tražbinu samo djelomično, on može od osoba navedenih u stavku
1. ovoga članka zahtijevati isplatu nenaplaćenog dijela tražbine.

(3) Radi osiguranja svojih tražbina iz ugovora o prijevozu stvari prijevoznik
ima pravo zaloga na stvari koju je preuzeo na prijevoz.

***Odjeljak III.***

*Prijevoz u kojemu sudjeluje više prijevoznika*

***1. Uzastopni prijevoz***

*Ugovor o uzastopnom prijevozu zrakoplovom*

Članak 77.

(1) Ugovor o uzastopnom prijevozu zrakoplovom je ugovor o prijevozu
putnika, prtljage ili stvari kojim se prijevoznik (prvi prijevoznik) obvezuje
obaviti prijevoz uz sudjelovanje više prijevoznika (uzastopni prijevoznici),
a putnik, odnosno naručitelj prijevoza na to pristaje.

(2) Odnosi između uzastopnih prijevoznika uređuju se njihovim međusobnim
ugovorom.

(3) Ako ugovorom ne bude određeno drugačije, na odnose uzastopnih prijevoznika
primijenit će se odredbe ovoga Zakona.

*Odgovornost prijevoznika za štetu nastalu zbog smrti, oštećenja
zdravlja, ozljede putnika, te za štetu
uzrokovanu zakašnjenjem*

Članak 78.

(1) Za štetu nastalu zbog smrti, oštećenja zdravlja ili ozljede putnika,
te za štetu uzrokovanu zakašnjenjem odgovaraju solidarno prvi prijevoznik
i onaj uzastopni prijevoznik na čijem je dijelu puta nastala šteta.

(2) Prvi prijevoznik ima pravo ugovorom isključiti svoju odgovornost
za štetu iz stavka 1. ovoga članka koja nastane zbog zakašnjenja na dijelu
puta na kojemu obavljaju prijevoz uzastopni prijevoznici.

(3) Ako je prvi prijevoznik nadoknadio žrtvi, odnosno njenim nasljednicima,
štetu nastalu smrću, oštećenjem zdravlja ili ozljedom putnika, imat će
pravo na regres od uzastopnog prijevoznika na čijem je dijelu puta nastala
šteta.

*Odgovornost prijevoznika za gubitak ili oštećenje prtljage
i stvari, te zbog zakašnjenja u prijevozu i predaji pošiljatelju*

Članak 79.

(1) Za gubitak ili oštećenje prtljage i stvari te za štetu zbog zakašnjenja
u prijevozu i predaji pošiljatelju, pored prijevoznika na čijem je dijelu
puta došlo do štete, pošiljatelju solidarno odgovara i prvi prijevoznik,
a primatelju i posljednji prijevoznik.

(2) Ako se ne može utvrditi na čijem je dijelu puta došlo do gubitka,
odnosno oštećenja stvari, za nastalu štetu odgovaraju solidarno svi prijevoznici.

***2. Mješoviti (kombinirani) prijevoz***

Članak 80.

(1) Ako je tako ugovoreno, prijevoznik u zračnom prometu ima pravo ugovoreni
prijevoz obaviti uz sudjelovanje prijevoznika iz drugih grana prometa (mješoviti
prijevoz).

(2) Prijevoznik koji je sklopio ugovor o mješovitom prijevozu odgovara
za štetu prema propisima o naknadi štete koji vrijede za prijevoznika na
čijem je dijelu puta nastala šteta.

(3) Ako prijevoznik obavi mješoviti prijevoz stvari bez suglasnosti
pošiljatelja, odgovara za štetu prema odredbama zakona koji je za naručitelja
prijevoza najpovoljniji, bez obzira na kojem je dijelu puta nastala šteta.

***Odjeljak IV.***

*Prihvat i otprema putnika, prtljage i stvari*

*Poslovi prihvata i otpreme putnika, prtljage i stvari*

Članak 81.

(1) Ugovor o prijevozu obuhvaća i poslove prihvata i otpreme putnika,
prtljage i stvari koji se obavljaju tijekom prijevoza u zračnom prometu
(članak 15. stavak 2. i članak 61. stavak 5.).

(2) Poslovima iz stavka 1. ovoga članka smatraju se:

1) otprema putnika iz aerodromske zgrade i praćenje ili prijevoz do
zrakoplova i obratno odnosno praćenje ili prijevoz putnika od jednog do
drugog zrakoplova,

2) prijevoz predane prtljage i stvari iz prostorije određene za primanje
prtljage odnosno stvari od skladišta ili od drugih prijevoznih sredstava
na aerodromu do zrakoplova i njihov utovar i slaganje u zrakoplov,

3) istovar predane prtljage i stvari iz zrakoplova i njihov prijevoz
u prostoriju određenu za izdavanje prtljage putnicima odnosno stvari do
skladišta ili do drugih prijevoznih sredstava na aerodromu,

4) pretovar predane prtljage i stvari iz jednog zrakoplova u drugi na
stajanci aerodroma,

5) briga da se predana prtljaga i stvari utovaruju u zrakoplov odnosno
istovaruju iz zrakoplova prema odgovarajućim dokumentima.

*Ugovorno uređivanje poslova prihvata i otpreme*

Članak 82.

(1) Ako poslove prihvata i otpreme ne obavlja prijevoznik već neka druga
pravna osoba, odnosi se između prijevoznika i te pravne osobe uređuju njihovim
međusobnim ugovorom.

(2) Ugovorom iz stavka 1. ovoga članka pravna osoba koja obavlja poslove
prihvata ili otpreme obvezuje se da, radi izvršenja ugovora o prijevozu
u zračnom prometu, uredno i pravodobno obavi poslove prihvata i otpreme
putnika, prtljage i stvari, a prijevoznik se obvezuje toj pravnoj osobi
platiti određenu naknadu.

(3) Sklapanjem ugovora iz stavka 1. ovoga članka pravna osoba koja obavlja
poslove prihvata i otpreme obvezuje se poduzimati i radnje potrebne za
očuvanje prijevoznikovih prava prema imateljima zahtjeva za raspolaganje
prtljagom ili stvarima koje su mu povjerene na rukovanje.

*Odgovornost prijevoznika za druge osobe*

Članak 83.

(1) Prijevoznik odgovara pravnoj osobi koja obavlja poslove prihvata
i otpreme za štetu nastalu zbog rukovanja opasnom stvarju ili stvarju koja
se prevozi uz posebne uvjete, ako o naravi tih stvari nije obavijestio
pravnu osobu koja obavlja poslove prihvata i otpreme ili ako joj nije dao
potrebne upute, osim ako je pravna osoba koja obavlja poslove prihvata
i otpreme za narav stvari znala ili je morala znati.

(2) Prijevoznik odgovara pravnoj osobi koja obavlja poslove prihvata
i otpreme za štetu nastalu zbog neispravnih, netočnih i nepotpunih podataka
ili izjava pošiljatelja ili zbog neispravnih, netočnih i nepotpunih isprava
potrebnih za provođenje carinskih i drugih radnji.

*Odgovornost pravne osobe koja obavlja poslove prihvata i
otpreme*

Članak 84.

(1) Za štetu koju uzrokuje u izvršenju poslova prihvata i otpreme pravna
osoba koja obavlja poslove prihvata i otpreme odgovara prijevozniku i to
onako kako bi prijevoznik odgovarao pri izvršenju ugovora o prijevozu.

(2) Iznimno, pravna osoba koja obavlja poslove prihvata i otpreme odgovara
i putniku, odnosno imatelju , za raspolaganje prtljagom ili stvarima, ako
je štetu uzrokovala namjerno ili krajnjom nepažnjom ili ako je radila izvan
okvira svojih obveza.

*Ugovor o prijevozu kojim prijevoznik preuzima veću odgovornost*

Članak 85.

Odredba ugovora o prijevozu kojom prijevoznik preuzima veću odgovornost
od one koja je propisana ovim Zakonom obvezuje pravnu osobu koja obavlja
poslove prihvata i otpreme samo ako je ona na to izričito pristala.

*Ugovor o prijevozu kojim se smanjuje odgovornost pravne osobe
koja obavlja poslove prihvata i otpreme*

Članak 86.

Odredbe ugovora o obavljanju poslova prihvata i otpreme kojima se smanjuje
odgovornost pravne osobe koja obavlja poslove prihvata i otpreme, predviđena
ovim Zakonom, ili kojima se smanjuje odgovornost prijevoznika iz članka
83. ovoga Zakona ili kojima se na štetu treće osobe mijenjaju odredbe o
njihovoj odgovornosti predviđene ovim Zakonom, bez pravnog su učinka.

***Odjeljak V.***

*Reklamacije*

*Podnošenje reklamacije*

Članak 87.

(1) Tražbinu iz ugovora o prijevozu nositelj prava ostvaruje podnošenjem
reklamacije prijevozniku u pisanom obliku s odgovarajućim dokazima.

(2) Ako prijevoznik u roku od 30 dana od dana dostave reklamacije ne
udovolji zahtjevu iz reklamacije, nositelj prava ima pravo ostvariti svoju
tražbinu podnošenjem tužbe sudu.

(3) Na zahtjev nositelja prava prijevoznik plaća zatezne kamate od dana
dostave reklamacije.

(4) Na tražbine prijevoznika kamate teku od dana dostave zahtjeva putniku,
odnosno naručitelju prijevoza.

**GLAVA II.**

UGOVOR O OBAVLJANJU DRUGIH KOMERCIJALNIH DJELATNOSTI U ZRAČNOM
PROMETU

*Opseg i oblik ugovora*

Članak 88.

(1) Ugovorom o obavljanju drugih komercijalnih djelatnosti pravna osoba
registrirana za obavljanje tih djelatnosti obvezuje se izvršiti uslugu
zrakoplovom koja nije prijevoz osoba ili stvari, a naručitelj te usluge
obvezuje se platiti određenu naknadu.

(2) Uslugom iz stavka 1. ovoga članka smatraju se poglavito radovi u
poljoprivredi, šumarstvu ili građevinarstvu, protupožarnoj zaštiti, protugradnoj
obrani, promidžbi, potraga i spašavanje, nadzor i patroliranje, izobrazba
letačkog osoblja, snimanje iz zraka, provjera radionavigacijskih uređaja
i slično.

(3) Ugovor o obavljanju drugih komercijalnih djelatnosti pravovaljan
je ako je sklopljen u pisanom obliku.

*Odgovarajuća primjena odredbi*

Članak 89.

Na ugovor o obavljanju drugih komercijalnih djelatnosti na odgovarajući
se način primjenjuju odredbe članka 4. stavka 4., te članka 12. i 14. ovoga
Zakona.

*Izvršenje naloga naručitelja usluge*

Članak 90.

(1) Kod ugovora o obavljanju drugih komercijalnih djelatnosti, pravna
osoba koja obavlja takvu djelatnost dužna je izvršavati naloge naručitelja
usluge u granicama ugovora i prema namjeni zrakoplova.

(2) Pravna osoba koja obavlja djelatnosti iz ove glave nije dužna izvršiti
nalog naručitelja usluge koji bi zrakoplov ili osobe u zrakoplovu izložio
opasnosti, a ni nalog za koji se može osnovano pretpostaviti da će, ako
se izvrši, uzrokovati štetu trećim osobama.

*Odgovornost za štetu*

Članak 91.

(1) Pravna osoba koja obavlja djelatnosti iz ove glave odgovara za štetu
koju naručitelju u izvršenju ugovora nanesu osobe koje su po njezinu nalogu
i za njezin račun radile na izvršenju usluge.

(2) Ugovorom iz stavka 1. ovoga članka ne može se isključiti odgovornost
za štetu koju namjerno ili krajnjom nepažnjom, nanesu osobe koje su po
nalogu i za račun pravne osobe koja obavlja djelatnosti iz ove glave radile
na izvršenju usluge.

*Odgovarajuća primjena odredbi o odgovornosti iz ugovora o
prijevozu osoba i stvari*

Članak 92.

Na štetu zbog smrti, oštećenja zdravlja ili ozljede naručitelja usluge
ili osoba za koje je naručitelj usluge odgovoran, a koje se nalaze u zrakoplovu,
te na štetu zbog gubitka ili oštećenja naručiteljevih stvari koje se nalaze
u zrakoplovu radi izvršenja usluge, na odgovarajući se način primjenjuju
odredbe ovoga Zakona o odgovornosti iz ugovora o prijevozu osoba i stvari.

*Primjena odredbi drugog propisa*

Članak 93.

Ako ovim Zakonom nije određeno drugačije, na izvršenje ugovora o djelatnosti
iz ove glave primjenjuju se odredbe Zakona o obveznim odnosima o ugovoru
o djelu.

*Primjena odredbi ovoga Zakona o izvanugovornoj odgovornosti*

Članak 94.

Na štetu koju zrakoplov u letu pri ispunjenju ugovora o djelatnosti
iz ove glave nanese na zemlji, primjenjuju se odredbe ovoga Zakona o izvanugovornoj
odgovornosti.

**GLAVA III.**

ZAKUP ZRAKOPLOVA

*Opseg i oblik ugovora o zakupu zrakoplova*

Članak 95.

(1) Ugovorom o zakupu zrakoplova, prema ovom Zakonu, zakupodavac se
obvezuje predati zakupniku na korištenje određeni zrakoplov, a zakupnik
se obvezuje da za to plaća određenu zakupninu.

(2) Ugovor o zakupu zrakoplova pravovaljan je ako je sklopljen u pisanom
obliku.

*Obveze zakupodavca i posade zrakoplova*

Članak 96.

(1) Zakupodavac je obvezan predati zakupniku zrakoplov u stanju da se
može upotrebljavati prema ugovorenoj ili uobičajenoj namjeni.

(2) Ako je ugovorom o zakupu zrakoplova predviđeno da zakupodavac stavi
na raspolaganje i posadu zrakoplova, posada je obvezna izvršavati naloge
zakupnika.

*Snošenje troškova korištenja zrakoplova*

Članak 97.

(1) Troškove korištenja zrakoplova snosi zakupnik.

(2) Zakupnik ne snosi troškove popravka zrakoplova potrebnog za otklanjanje
skrivenog nedostatka zrakoplova koji je postojao i u vrijeme kada mu je
zrakoplov predan, niti snosi troškove za štetu zbog gubitka zrakoplova
uslijed djelovanja više sile.

*Održavanje zrakoplova tijekom trajanja ugovora*

Članak 98.

Zakupnik je dužan održavati zrakoplov tijekom trajanja ugovora, a nakon
proteka ugovora dužan je vratiti zrakoplov u stanju u kakvom ga je primio
i u mjestu u kojem ga je primio, ali ne odgovara za redovno trošenje (habanje)
zrakoplova.

*Odgovornost za štetu zbog nedostatka zrakoplova*

Članak 99.

Zakupodavac odgovara za štetu nastalu zbog nedostatka koji čini zrakoplov
neupotrebljivim ili smanjuje njegovu upotrebljivost za ugovoreno ili uobičajeno
iskorištavanje, a postojao je u vrijeme predaje zrakoplova zakupniku.

*Postojanje sumnje o vrsti sklopljenog ugovora*

Članak 100.

U slučaju sumnje je li sklopljen ugovor o zakupu ili ugovor o prijevozu
na određeno vrijeme smatra se da je sklopljen ugovor o prijevozu na određeno
vrijeme.

*Zakupnina*

Članak 101.

(1) Ako nije ugovoreno drugačije, zakupnina se plaća mjesečno unaprijed,
računajući od dana predaje zakupljenog zrakoplova.

(2) Zakupnina ne pripada zakupodavcu za vrijeme dok je zakupnik bio
spriječen koristiti zrakoplov krivnjom zakupodavca ili zbog skrivenog nedostatka
zrakoplova ako je taj nedostatak postojao u vrijeme predaje zrakoplova
zakupniku.

(3) Zakupodavac ima pravo svojom izjavom raskinuti ugovor ako mu zakupnina
nije plaćena niti u roku od 15 dana od dospijeća, čime se ne dira u njegovo
pravo na naknadu štete.

(4) U slučaju iz stavka 3. ovoga članka ugovor će ostati na snazi ako
zakupnik isplati dužnu zakupninu prije nego što primi izjavu o raskidu.

*Trajanje i raskid ugovora o zakupu te otkazni rok*

Članak 102.

(1) Ugovor o zakupu može se sklopiti na određeno ili neodređeno vrijeme.

(2) Ugovor o zakupu može se produžiti ili raskinuti samo u pisanom obliku,
ako ovim Zakonom nije određeno drugačije.

(3) Ugovor o zakupu sklopljen na neodređeno vrijeme može se otkazati
unaprijed u roku koji ne može biti kraći od tri mjeseca, i to samo u pisanom
obliku.

*Raskid ugovora o zakupu zbog nemogućnosti korištenja zrakoplova*

Članak 103.

Ugovor o zakupu se raskida u slučaju uništenja zrakoplova, trajne neupotrebljivosti
zrakoplova te u slučaju koji se nije mogao predvidjeti, niti spriječiti,
a koji onemogućuje korištenje zrakoplova tijekom zakupa.

*Odustajanje od ugovora*

Članak 104.

(1) Ako traju popravci koje snosi zakupodavac ili se predviđa da će
trajati duže vremena u odnosu na vrijeme trajanja ugovora ili svrhu sklapanja
ugovora, zakupnik može svojom pisanom izjavom odustati od ugovora.

(2) U slučaju iz stavka 1. ovoga članka zakupnik ima pravo tražiti vraćanje
razmjernog iznosa plaćene zakupnine za vrijeme za koje je bio onemogućen
u korištenju zrakoplova, bez obzira na to je li odustao od ugovora.

*Zakašnjenje u vraćanju zrakoplova*

Članak 105.

(1) Ako zakupnik ne vrati zakupodavcu zrakoplov nakon proteka vremena
za vraćanje predviđenog ugovorom o zakupu, dužan je platiti razmjernu naknadu
u visini dvostruke ugovorene zakupnine za prekoračeno vrijeme.

(2) Ako je zakupnik kriv za zakašnjenje u vraćanju zrakoplova, odgovara,
pored iznosa iz stavka 1. ovoga članka, i za svaku štetu koju time pretrpi
zakupodavac.

*Nagrada za potragu i spašavanje zakupljenim
zrakoplovom*

Članak 106.

Nagrada za potragu i spašavanje zakupljenim zrakoplovom tijekom trajanja
ugovora o zakupu pripada zakupniku.

*Podzakup*

Članak 107.

Zakupnik može dati zrakoplov u zakup drugome (podzakup) samo na temelju
pristanka zakupodavca danog u pisanom obliku.

**GLAVA IV.**

ODGOVORNOST ZA ŠTETE KOJE ZRAKOPLOV U LETU NANESE NA ZEMLJI

*Temelj odgovornosti*

Članak 108.

(1) Operator zrakoplova (nositelj pothvata u zračnom prometu) odgovara
za štetu nastalu na zemlji zbog smrti, oštećenja zdravlja ili ozljede trećih
osoba te za štetu nanesenu stvarima koju uzrokuje zrakoplov u letu, ili
osobe, ili stvari koje su ispale, ili su izbačene iz zrakoplova u letu,
izuzev ako se dokaže da zrakoplov u letu, ili osobe,ili stvari koje su
ispale, ili su izbačene iz zrakoplova u letu nisu bile uzrok štete.

(2) Operator zrakoplova odgovara za štetu iz stavka 1. ovoga članka
koju uzrokuje osoba koja je po njegovu nalogu, ili za njegov račun, radila
na obavljanju prijevoza.

(3) Odredba se stavka 1. ovoga članka odnosi i na štetu koja je uzrokovana
samim prolaskom zrakoplova kroz zračni prostor ako je do štete došlo zbog
nepridržavanja odgovarajućih propisa o sigurnosti zračnog prometa (npr.
šteta uzrokovana zvukom i sl.).

(4) Smatra se da je zrakoplov pokretan motorom u letu, prema stavku
1. ovoga članka, od trenutka pokretanja motora u svrhu voženja, odnosno
uzlijetanja pa sve do trenutka zaustavljanja zrakoplova nakon slijetanja
i prestanka rada motora nakon slijetanja, odnosno voženja.

(5) Ako se radi o zrakoplovu koji se ne pokreće vlastitim pogonom (
npr. jedrilica, balon i dr.) odgovornost za štetu iz stavka 1. ovoga članka
traje od trenutka odvezivanja, odnosno početka uzlijetanja pa do trenutka
ponovnog vezivanja nakon slijetanja, odnosno zaustavljanja nakon slijetanja.

*Odgovornost za štetu koju nanese zrakoplov u zakupu*

Članak 109.

Za štetu iz članka 108. stavka 1. ovoga Zakona, koju nanese zrakoplov
uzet u zakup, odgovara zakupnik kao operator zrakoplova.

*Oslobođenje od odgovornosti*

Članak 110.

Osoba odgovorna za štetu prema odredbama članka 108. i 109. ovoga Zakona
(odgovorna osoba) neće odgovarati ako dokaže:

1) da je šteta nastala radnjom oštećenika ili osobe koja je radila po
nalogu i za račun oštećenika,

2) da je šteta nastala radnjom treće osobe,

3) da je šteta nastala od nekog uzroka koji se nalazio izvan zrakoplova,
a čije se djelovanje nije moglo predvidjeti, ni izbjeći ili otkloniti.

*Djelomično oslobođenje od odgovornosti*

Članak 111.

(1) Ako odgovorna osoba dokaže da je nastanku štete djelomično pridonio
oštećenik ili osoba koja je radila po nalogu ili za račun oštećenika, odgovornost
odgovorne osobe za naknadu štete smanjuje se u razmjeru s doprinosom navedenih
osoba u nastanku štete.

(2) Ako odgovorna osoba dokaže da je nastanku štete djelomično pridonijela
treća osoba, ona odgovara oštećeniku solidarno s odgovornom osobom, a dužna
je snositi naknadu, razmjerno težini svoje krivnje.

*Protupravno iskorištavanje zrakoplova*

Članak 112.

Ako je odgovornoj osobi zrakoplov oduzet na protupravan način, za štetu
koja od njega potječe ne odgovara odgovorna osoba, nego onaj koji mu je
oduzeo zrakoplov, ako odgovorna osoba nije kriva za oduzimanje.

*Odgovornost za štetu kao posljedicu sudara ili međusobnog
ometanja zrakoplova*

Članak 113.

Za štetu iz članka 108. ovoga Zakona, koja nastane kao posljedica sudara
ili međusobnog ometanja dvaju ili više zrakoplova, te za štetu koju zajednički
nanesu dva ili više zrakoplova, odgovaraju solidarno sve odgovorne osobe.

*Visina naknade štete*

Članak 114.

(1) Za štetu zbog smrti, oštećenja zdravlja ili ozljede, odgovorna osoba
odgovara do iznosa od 100 000 posebnih prava vučenja po poginulom, oštećenom,
odnosno ozlijeđenom.

(2) Odgovorna osoba odgovara za štetu koju je zrakoplov učinio stvarima
na zemlji do visine vrijednosti (cijene) novog zrakoplova istog tipa, odnosno,
ukoliko se takav tip zrakoplova više ne proizvodi, odgovarajućeg tipa,
u vrijeme nesreće.

(3) Ako se naknada štete iz stavka 2. ovoga članka dosuđuje u obliku
rente, ukupni iznos rente ne može biti veći od iznosa navedenog u tom stavku.

(4) Preračunavanje posebnih prava vučenja u kune obavlja se po tečaju
važećem na dan isplate naknade štete od strane odgovorne osobe, a ako je
u svezi s naknadom štete iz stavka 2. ovoga članka došlo do sudskog spora
na dan donošenja pravomoćne presude.

*Kada se odgovorna osoba nema pravo pozivati na granicu odgovornosti*

Članak 115.

(1) Na granice odgovornosti iz članka 114. ovoga Zakona odgovorna se
osoba nema pravo pozivati ako se dokaže da je štetu uzrokovala namjerno
ili krajnjom nepažnjom.

(2) Odgovorna osoba ima pravo pozivati se na granicu odgovornosti ako
dokaže da je osoba koja je radila po njezinu nalogu ili za njezin račun
u obavljanju prijevoza nanijela štetu namjerno ili krajnjom nepažnjom,
radeći izvan okvira svojih obveza.

(3) Osoba, koja se protupravno koristila zrakoplovom kojim je uzrokovana
šteta, nema pravo pozivati se na granicu odgovornosti iz članka 114. ovoga
Zakona.

*Odgovarajuća primjena odredbi na inozemni zrakoplov*

Članak 116.

Odredbe o ograničenoj odgovornosti iz ovog dijela Zakona primjenjivat
će se i na inozemni zrakoplov uz uvjete uzajamnosti.

*Odgovarajuća primjena odredbi na vojne, carinske te policijske
i inozemne državne zrakoplove*

Članak 117.

(1) Odredbe se ove glave Zakona odnose i na vojne, carinske i policijske
zrakoplove.

(2) Na inozemni se državni zrakoplov odredbe ovoga Zakona primjenjuju
uz uvjete uzajamnosti.

**GLAVA V.**

UGOVOR O OSIGURANJU U ZRAČNOM PROMETU

*Objekti osiguranja*

Članak 118.

(1) Ugovorom o osiguranju u zračnom prometu prema odredbama ovoga Zakona
može se osigurati:

1) zrakoplov i njegova oprema te stvari koje se zrakoplovom prevoze
ili se na njemu nalaze,

2) prevoznina, troškovi osiguranja, očekivana dobit, založna i ostala
prava i koristi koje postoje ili se opravdano mogu očekivati u svezi sa
zračnim prometom a mogu se procijeniti u novcu,

3) odgovornost za štetu nanesenu trećim osobama u svezi s iskorištavanjem
zrakoplova i drugih stvari navedenih u točki 1. ovoga stavka.

(2) Pod izrazom: "treće osobe" prema ovom članku razumijevaju
se osobe koje nisu subjekti ugovora o osiguranju.

(3) Ako nije ugovoreno drugačije , smatra se da osiguranje zrakoplova
obuhvaća i njegovu opremu.

*Primjena odredbi ovoga Zakona na reosiguranje*

Članak 119.

Odredbe ovoga Zakona koje se odnose na osiguranje primjenjuju se i na
reosiguranje objekata osiguranja iz članka 118. ovoga Zakona ako je sklopljeno
po policama ili uvjetima uobičajenim za osiguranje u zračnom prometu.

*Kada počinje osiguranje zrakoplova na određeno putovanje*

Članak 120.

(1) Osiguranje zrakoplova na određeno putovanje počinje od trenutka
kada se zrakoplov stavi u pokret radi izvršenja osiguranog putovanja u
mjestu polaska navedenom u ugovoru o osiguranju, i traje dok zrakoplov
ne završi s kretanjem neposredno nakon slijetanja u mjesto odredišta navedenom
u ugovoru o osiguranju.

(2) Stavljanje u pokret radi izvršenja osiguranog leta te završetak
kretanja neposredno nakon slijetanja iz stavka 1. ovoga članka određuje
se u skladu s odredbama članka 108. stavka 4. i 5. ovoga Zakona.

*Izuzimanje određenih šteta iz osiguranja zrakoplova*

Članak 121.

(1) Iz osiguranja zrakoplova izuzete su štete nastale posredno ili neposredno
zbog mana ili nesposobnosti zrakoplova za sigurnu zračnu plovidbu ako je
osiguranik za njih znao ili mogao znati.

(2) Odredba se stavka 1. ovoga članka ne odnosi na štete nastale zbog
mana ili nesposobnosti zrakoplova za sigurnu zračnu plovidbu o kojima je
osiguratelj bio obaviješten ili za koje je saznao na drugi način pri sklapanju
ugovora o osiguranju.

(3) Pod nesposobnošću zrakoplova za sigurnu zračnu plovidbu, prema ovom
članku, razumijeva se kako nesposobnost zbog tehničkih nedostataka ili
nedovoljne opremljenosti zrakoplova, tako i zbog neodgovarajuće posade
ili nepropisnog opterećenja zrakoplova.

*Izuzimanje određenih šteta iz osiguranja zrakoplova na određeno
vrijeme*

Članak 122.

Kod osiguranja zrakoplova na određeno vrijeme iz osiguranja su, pored
štete iz članka 121. ovoga Zakona, izuzete i štete nastale posredno ili
neposredno zbog rizika ostvarenih izvan područja zračnog prometa predviđenog
u ugovoru o osiguranju, osim ako je do prekoračenja granica područja zračnog
prometa došlo zbog više sile, pogreške u upravljanju zrakoplovom ili spašavanja
imovine i života ili davanja zdravstvene pomoći, te kada su u pitanju manja
prekoračenja koja nisu znatnije utjecala na nastanak ili veličinu štete.

*Produženje osiguranja kod osiguranja zrakoplova na određeno
vrijeme*

Članak 123.

(1) Kod osiguranja zrakoplova na određeno vrijeme osiguranje se produžuje
za trajanja neodgodivih popravaka oštećenja pokrivenih osiguranjem koji
su započeti tijekom trajanja osiguranja i izvode se bez neopravdanog zadržavanja,
a najdulje 15 dana nakon proteka ugovorenog roka osiguranja, ako se za
to vrijeme zrakoplov ne može koristiti za sigurni zračni promet.

(2) Osiguranik je dužan pravodobno izvijestiti osiguratelja o slučaju
iz stavka 1. ovoga članka.

*Nadoknada štete u visini stvarnih troškova*

Članak 124.

(1) Kada se oštećeni zrakoplov popravi ili se izgubljeni ili uništeni
dijelovi opreme zrakoplova zamijene iz osiguranja se nadoknađuje samo šteta
u visini stvarnih troškova nužnih za popravak zrakoplova i zamjenu dijelova,
ali ne i šteta nastala zbog gubitka vrijednosti zrakoplova do kojeg je
došlo i unatoč popravku i zamjeni dijelova.

(2) šteta iz stavka 1. ovoga članka nadoknadit će se ne uzimajući u
obzir je li popravkom zrakoplova i zamjenom dijelova došlo do povećanja
vrijednosti zrakoplova.

*Nestanak zrakoplova*

Članak 125.

Kod ugovora o osiguranju pretpostavlja se da je zrakoplov nestao onoga
dana kada je prekinuta svaka veza između zrakoplova i nadležne kontrole
zračnog prometa, odnosno onog dana na koji se odnose posljednje pouzdane
vijesti o zrakoplovu.

*Odgovarajuća primjena drugih propisa*

Članak 126.

Ako ovim Zakonom nije određeno drugačije, na ugovore o osiguranju u
zračnom se prometu na odgovarajući način primjenjuju odredbe o ugovorima
o plovidbenom osiguranju iz Pomorskog zakonika, osim posebnih odredaba
o osiguranju brodova.

**GLAVA VI.**

ZASTARA TRAŽBINE

*Zastara i započinjanje zastare*

Članak 127.

(1) Tražbina iz ugovora o prijevozu te regresne tražbine u svezi s tim
ugovorom zastarijevaju za dvije godine.

(2) Tražbine iz ugovora o obavljanju drugih komercijalnih djelatnosti
u zračnom prometu, tražbine iz ugovora o zakupu zrakoplova i tražbine za
naknadu štete kod odgovornosti iz članka 108. ovoga Zakona te regresne
tražbine u svezi s navedenom tražbinom zastarijevaju za jednu godinu.

(3) Tražbine iz ugovora o osiguranju zastarijevaju za pet godina.

(4) Zastarijevanje počinje teći:

1) kod ugovora o prijevozu putnika:

- u slučaju smrti, oštećenja zdravlja, ozljede putnika ili zakašnjenja
u prijevozu - od dana kada je zrakoplov stigao ili trebao stići u mjesto
odredišta,

- u slučaju smrti koja je nastupila nakon iskrcavanja putnika iz zrakoplova
kao posljedica ozljede nastale tijekom prijevoza od dana smrti, ali tužba
mora biti podnesena najkasnije u roku od 3 godine od dana kada je zrakoplov
stigao ili trebao stići u mjesto odredišta,

2) kod prijevoza ručne prtljage - od dana kada je zrakoplov stigao ili
trebao stići u mjesto odredišta,

3) kod prijevoza predane prtljage i stvari:

- u slučaju gubitka ili oštećenja - od dana kada su predane, odnosno
trebale biti predane, u mjestu odredišta,

- u slučaju zakašnjenja u prijevozu - od dana kada su predane u mjestu
odredišta,

- u slučaju ostalih tražbina - od dana kada je tražbinu trebalo ispuniti,

4) kod ugovora o prihvatu i otpremi putnika, prtljage i stvari - od
dana određenog u točkama 1. do 3. ovoga stavka,

5) kod ugovora o obavljanju drugih komercijalnih djelatnosti u zračnom
prometu i kod ugovora o zakupu zrakoplova - od dana dospjelosti tražbine,

6) kod odgovornosti iz članka 108. ovoga Zakona - od dana kada je oštećenik
doznao za štetu i za osobu koja je nanijela štetu, a najkasnije u roku
od tri godine od dana kada je nastala šteta,

7) kod regresnih zahtjeva - od dana kada je nastala obveza isplate tražbine
na temelju sudske odluke ili na temelju svakog drugog akta kojim se osniva
pravo na regres,

8) kod ugovora o osiguranju:

- za tražbine naknade štete nanesene trećim osobama - od dana kada osiguranik
dobije zahtjev treće osobe za naknadu štete,

- za ostale tražbine - prvog dana nakon proteka kalendarske godine u
kojoj je nastala tražbina.

**DIO TREĆI**

STVARNOPRAVNI ODNOSI U POGLEDU ZRAKOPLOVA

**GLAVA I.**

OPĆE ODREDBE

*Svojstvo zrakoplova*

Članak 128.

Zrakoplov je pokretna stvar.

*Stvarna prava na zrakoplovu*

Članak 129.

(1) Na zrakoplovu može postojati pravo vlasništva i druga stvarna prava.

(2) Na sve stvarnopravne odnose glede zrakoplova koji nisu uređeni ovim
Zakonom na odgovarajući se način primjenjuju opći propisi o stvarnom pravu.

*Oblik pravnog posla*

Članak 130.

(1) Kada se vlasništvo i druga stvarna prava na zrakoplovu stječu na
temelju pravnog posla, za valjanost pravnog posla potreban je pisani oblik.

(2) Pravni posao koji nije sklopljen u pisanom obliku nema pravni učinak.

(3) Odredba se stavka 1. ovoga članka ne odnosi na slučaj prijelaza
prava vlasništva zrakoplova na osiguratelja na temelju odredaba o osiguranju
u zračnom prometu.

*Pravni temelji stjecanja vlasništva na zrakoplovu*

Članak 131.

Vlasništvo na zrakoplovu stječe se na temelju pravnog posla, odluke
suda, odnosno druge nadležne vlasti, nasljeđivanjem i na temelju zakona.

*Stjecanje vlasništva na zrakoplovu na temelju pravnog posla*

Članak 132.

Vlasništvo na zrakoplovu koje se stječe na temelju pravnog posla stjecatelj
stječe upisom toga prava u Hrvatski registar civilnih zrakoplova.

*Djelovanje povjerenja u potpunost podataka u Hrvatski registar
civilnih zrakoplova*

Članak 133.

(1) Stjecatelj koji je, postupajući s povjerenjem u Hrvatski registar
civilnih zrakoplova, u dobroj vjeri stekao pravo vlasništva zrakoplova
na temelju pravnog posla stekao je to pravo kao da na zrakoplovu ne postoje
tuđa prava, tereti ni ograničenja koja u tom trenutku nisu bila upisana
niti je iz Hrvatskog registra civilnih zrakoplova bilo vidljivo da je zatražen
njihov upis.

(2) Stjecatelj, koji je, makar i postupajući s povjerenjem u Hrvatski
registar civilnih zrakoplova stjecao u dobroj vjeri ne uživa zaštitu povjerenja
u potpunost iz stavka 1. ovoga članka glede onih prava, tereta i ograničenja
koji postoje na temelju zakona, a ne upisuju se u Hrvatski registar civilnih
zrakoplova.

*Stjecanje vlasništva na zrakoplovu odlukom suda ili drugoga
nadležnog tijela*

Članak 134.

(1) Tko stekne pravo vlasništva na zrakoplovu odlukom suda ili drugoga
nadležnog tijela, ovlašten je ishoditi upis stečenog prava vlasništva u
Hrvatski registar civilnih zrakoplova.

(2) Vlasništvo na zrakoplovu stečeno odlukom suda ili drugoga nadležnog
tijela ne može se suprotstaviti pravu onoga koji je postupajući s povjerenjem
u Hrvatski registar civilnih zrakoplova, u dobroj vjeri upisao svoje pravo
na zrakoplovu dok još pravo koje je bilo stečeno odlukom suda ili drugog
nadležnog tijela nije bilo upisano.

*Stjecanje prava vlasništva na zrakoplovu nasljeđivanjem*

Članak 135.

(1) Nasljednik stječe vlasništvo naslijeđenog zrakoplova u času otvaranja
nasljedstva, ako zakonom nije drugačije određeno.

(2) Nasljednik je ovlašten ishoditi upis svoga prava vlasništva na zrakoplovu
u Hrvatski registar civilnih zrakoplova.

(3) Stjecanjem prava vlasništva nasljeđivanjem ne prestaju stvarna prava
koja su drugim osobama pripadala na odnosnom zrakoplovu osim onih za koja
je to određeno zakonom.

(4) Što je određeno za nasljeđivanje vrijedi na odgovarajući način i
za svako sveopće sljedništvo (univerzalna sukcesija).

*Stjecanje na temelju zakona*

Članak 136.

(1) Tko stekne pravo vlasništva zrakoplova na temelju zakona ovlašten
je ishoditi upis stečenog prava vlasništva u Hrvatski registar civilnih
zrakoplova.

(2) Vlasništvo zrakoplova stečeno na temelju zakona ne može se suprotstaviti
pravu onoga koji je postupajući s povjerenjem u Hrvatski registar civilnih
zrakoplova, u dobroj vjeri upisao svoje pravo na zrakoplovu, dok još pravo
koje je bilo stečeno na temelju zakona nije bilo upisano.

*Stjecanje hrvatske državne pripadnosti*

Članak 137.

Hrvatsku državnu pripadnost zrakoplov stječe u trenutku upisa tog zrakoplova
u Hrvatski registar civilnih zrakoplova.

*Primjena drugih propisa*

Članak 138.

Upis prava na zrakoplovu u Hrvatski registar civlnih zrakoplova, sadržaj
i način vođenja Registra te postupak tijela državne uprave nadležnog za
upisivanje, obavlja se na temelju odredaba Zakona o zračnom prometu te
podzakonskih propisa donijetih na temelju toga Zakona.

*Red prvenstva upisa*

Članak 139.

(1) Pravni učinak upisa u Hrvatski registar civilnih zrakoplova ovisi
o redu prvenstva upisa.

(2) Za red prvenstva upisa mjerodavan je trenutak kada je prijedlog
upisa stigao tijelu državne uprave nadležnom za vođenje Hrvatskog registra
civilnih zrakoplova.

**GLAVA II.**

ZALOŽNO PRAVO NA ZRAKOPLOVU

*Založno pravo*

Članak 140.

(1) Založno pravo na zrakoplovu je ograničeno stvarno pravo na zrakoplovu
koje ovlašćuje svog nositelja (založnog vjerovnika) da određenu tražbinu,
ne bude li mu ispunjena pri dospijeću, namiri iz vrijednosti toga zrakoplova,
ma čiji on bio, a njegov svagdašnji vlasnik (založni dužnik) dužan je to
trpjeti.

(2) Što je određeno za založno pravo primjenjivat će se na odgovarajući
način i na prijenos vlasništva radi osiguranja, kao i na svako drugo osiguravanje
namirenja tražbine zrakoplovom dužnika ili treće osobe, ako zakonom nije
određeno što drugo.

(3) Iznimno od odredbe stavka 1. ovoga članka, kada zrakoplov pretrpi
takva oštećenja ili je njegovo stanje takvo da založno pravo ne daje dovoljno
jamstva za namirenje tražbine, svaki založni vjerovnik čije je založno
pravo upisano u Hrvatski registar civilnih zrakoplova može zahtijevati
namirenje tražbine i prije njezinog dospijeća, ako mu dužnik za nastalu
razliku ne dade i drugo primjereno osiguranje.

*Trajno povlačenje iz prometa zrakoplova opterećenog založnim
pravom*

Članak 141.

(1) Zrakoplov opterećen založnim pravom založni dužnik nema pravo trajno
povući iz zračnog prometa bez prethodnog pisanog pristanka svih založnih
vjerovnika čija su založna prava upisana u Hrvatski registar civilnih zrakoplova.

(2) Ako svi založni vjerovnici nisu dali pristanak iz stavka 1. ovoga
članka, založni dužnik ima pravo zahtijevati od suda da se zrakoplov proda
na javnoj prodaji.

*Prostiranje založnog prava na pripadak i akcesorije*

Članak 142.

(1) Založno pravo na zrakoplovu tereti pripadak zrakoplova, prevozninu
koju duguje naručitelj prijevoza, naknadu za druge komercijalne usluge
zrakoplovom koju duguje naručitelj te usluge i zakupninu.

(2) Založnim pravom na zrakoplovu osigurava se namirenje iz zrakoplova
određenih novčanih tražbina, trogodišnjih ugovornih ili zakonskih kamata,
dospjelih do pokretanja ovršnog postupka, kamata, dospjelih u toku tog
postupka, te troškova upisa založnog prava, parničnog i ovršnog postupka.

*Prostiranje založnog prava na naknadu iz osiguranja*

Članak 143.

(1) Založno pravo na zrakoplovu tereti i naknadu koja iz osiguranja
zrakoplova pripada vlasniku.

(2) Založno pravo na naknadi iz osiguranja prestaje ako osiguratelj
isplati naknadu prije nego što ga založni vjerovnik obavijesti o postojanju
založnog prava na zrakoplovu.

(3) Ako je osiguratelj bio obaviješten o založnom pravu na naknadi iz
osiguranja, ne smije ju isplatiti osiguraniku bez pristanka založnog vjerovnika.

*Založno pravo upisano u korist strane osobe*

Članak 144.

Ako je na zrakoplovu upisano založno pravo u korist stranog državljanina
ili strane pravne osobe, za tražbinu u stranoj valuti, te osobe imaju pravo
slobodno raspolagati sredstvima dobivenim namirenjem iz vrijednosti zrakoplova,
odnosno namirenjem iz sredstava dobivenih iskorištavanjem zrakoplova na
temelju odredbe članka 148. stavka 2. ovoga Zakona.

*Osnivanje založnog prava na zrakoplovu*

Članak 145.

Založno pravo na zrakoplovu kao zalogu osniva se na temelju pravnog
posla osobe čiji je zalog (dobrovoljno založno pravo), sudske odluke (sudsko
založno pravo) ili zakona (zakonsko založno pravo).

***1. Dobrovoljno založno pravo (hipoteka)***

*Stjecanje hipoteke*

Članak 146.

(1) Dobrovoljno založno pravo (hipoteku) vjerovnik stječe upisom te
hipoteke u Hrvatski registar civilnih zrakoplova kao tereta na hipotekom
opterećenom zrakoplovu.

(2) Ako nisu ispunjene sve pretpostavke koje zahtijevaju posebni propisi
za upis, a zatražen je upis hipoteke na zrakoplovu, hipoteka će se upisati
kao predbilježba hipoteke pod uvjetom naknadnog opravdanja tog upisa, ako
su ispunjene one pretpostavke pod kojima ta posebna pravila dopuštaju predbilježbu.

*Izvođenje iz vlasništva zaloga*

Članak 147.

(1) Na temelju pravnog posla kojemu je cilj osnivanje založnog prava
na zrakoplovu radi osiguranja namirenja određene tražbine iz vrijednosti
tog zrakoplova osniva se hipoteka njezinim izvođenjem iz vlasništva zrakoplova.

(2) Kada je zrakoplov, koji se zalaže, u vlasništvu više suvlasnika
ili zajedničkih vlasnika, samo svi oni suglasno mogu odrediti davanje u
zalog tog zrakoplova, no svatko čiji je idealni dio zrakoplova ima pravo
svoj dio dati u zalog ne tražeći suglasnost ostalih.

*Obveze iz ugovora o hipoteci na zrakoplovu i njegov oblik*

Članak 148.

(1) Ugovorom o hipoteci na zrakoplovu obvezuje se dužnik ili netko treći
(zalogodavac) da će radi osnivanja hipoteke koja će osiguravati određenu
vjerovnikovu tražbinu, dopustiti vjerovniku da svoju hipoteku upiše u Hrvatski
registar civilnih zrakoplova kao teret založenog zrakoplova. Ujedno se
obvezuje druga strana da će, čim njegova tražbina prestane, učiniti što
je potrebno da bi se hipoteka izbrisala iz Hrvatskog registra civilnih
zrakoplova.

(2) Ugovor o hipoteci na zrakoplovu može sadržavati i ovlaštenje hipotekarnog
vjerovnika da, ako dug ne bude isplaćen, namiri svoju dospjelu nepodmirenu
tražbinu iskorištavanjem zrakoplova te ovlaštenje hipotekarnog vjerovnika
da ovo pravo upiše kao teret na dužnikovu zrakoplovu u Hrvatskom registru
civilnih zrakoplova.

(3) Da bi ugovor o hipoteci mogao biti valjan, mora biti u pisanom obliku.

*Naknada štete koju zrakoplov u letu nanese na zemlji u slučaju
prisilne prodaje zrakoplova*

Članak 149.

U slučaju prisilne prodaje zrakoplova, tražbine za naknadu štete zbog
smrti, oštećenja zdravlja ili ozljede osoba na zemlji (članak 108.) namirit
će se prije zahtjeva hipotekarnih vjerovnika ali najviše do 20% postignute
prodajne cijene zrakoplova.

*Dobrovoljno sudsko založno pravo*

Članak 150.

(1) Sudsko založno pravo na zrakoplovu stječe se dobrovoljno na temelju
založnog ugovora koji, u obliku sudskog zapisnika o sporazumu stranaka
da založnim pravom osiguraju određenu tražbinu, one sklope pred sudom u
postupku osiguranja novčane tražbine.

(2) Zakonske odredbe koje uređuju sudski postupak osiguranja novčanih
tražbina određuju postupak oblikovanja založnog ugovora u sudski zapisnik
o sporazumu stranaka o osiguranju tražbine zrakoplovom kao zalogom i njegove
pravne učinke.

(3) Stjecatelj prava iz stavka 1. ovoga članka ovlašten je ishoditi
upis toga prava u Hrvatski registar civilnih zrakoplova.

(4) Založno pravo iz stavka 1. ovoga članka ne može se suprotstaviti
pravu onoga koji je, postupajući s povjerenjem u Hrvatski registar civilnih
zrakoplova u dobroj vjeri upisao svoje pravo na zrakoplovu dok još pravo
iz stavka 1. ovoga članka nije bilo upisano.

*Simultana hipoteka*

Članak 151.

(1) Hipoteka se može upisati za istu tražbinu nerazdijeljeno na dva
ili više zrakoplova (simultana hipoteka).

(2) U slučaju iz stavka 1. ovoga članka vjerovnik je ovlašten tražiti
namirenje cijele tražbine iz svakoga pojedinog zrakoplova opterećenog hipotekom.

*Upis hipoteke upisane u inozemni registar zrakoplova*

Članak 152.

(1) Hipoteka, koja je bila upisana u inozemni registar zrakoplova na
zrakoplovu koji naknadno stekne hrvatsku državnu pripadnost, upisat će
se u Hrvatski registar civilnih zrakoplova kao predbilježba hipoteke ako
je navedena u ispravi o brisanju zrakoplova iz inozemnog registra, s tim
da će joj se priznati red prvenstva prema trenutku koji je bio mjerodavan
za utvrđivanje njezina reda prvenstva u inozemnom registru.

(2) Vjerovnik hipoteke iz stavka 1. ovoga članka dužan je opravdati
predbilježbu u roku od 60 dana od dana upisa predbilježbe.

***2. Sudsko založno pravo***

*Prisilno sudsko založno pravo*

Članak 153.

(1) Prisilno sudsko založno pravostječe se na temelju odluke
suda donesene u postupku prisilnog osiguranja tražbine. Zakonske odredbe
koje uređuju sudski postupak osiguranja novčanih tražbina određuju pretpostavke
pod kojima sud može odlučiti da se osnuje prisilno založno pravo.

(2) Stjecatelj prava iz stavka 1. ovoga članka ovlašten je ishoditi
upis toga prava u Hrvatski registar civilnih zrakoplova.

(3) Založno pravo iz stavka 1. ovoga članka ne može se suprotstaviti
pravu onoga koji je postupajući s povjerenjem u Hrvatski registar civilnih
zrakoplova u dobroj vjeri upisao svoje pravo na zrakoplovu dok još pravo
iz stavka 1. ovoga članka nije bilo upisano.

*Naknada štete koju zrakoplov u letu nanese na zemlji u slučaju
prisilne prodaje zrakoplova*

Članak 154.

U slučaju prisilne prodaje zrakoplova, tražbine za naknadu štete zbog
smrti, oštećenja zdravlja ili ozljede osoba na zemlji (članak 108. ovoga
Zakona) namirit će se prije zahtjeva založnih vjerovnika, ali najviše do
20% postignute prodajne cijene zrakoplova.

*Upis sudskoga založnog prava koje je bilo upisano u inozemni
registar zrakoplova*

Članak 155.

(1) Sudsko založno pravo koje je bilo upisano u inozemni registar zrakoplova
na zrakoplovu koji naknadno stekne hrvatsku državnu pripadnost upisat će
se u Hrvatski registar civilnih zrakoplova kao predbilježba sudskoga založnog
prava ako je navedeno u ispravi o brisanju zrakoplova iz inozemnog registra,
s tim da će mu se priznati red prvenstva prema trenutku koji je bio mjerodavan
za utvrđivanje njegovog reda prvenstva u inozemnom registru.

(2) Vjerovnik založnog prava iz stavka 1. ovoga članka dužan je opravdati
predbilježbu u roku od 30 dana od dana upisa predbilježbe.

*Simultano sudsko založno pravo*

Članak 156.

(1) Sudsko se založno pravo može upisati za istu tražbinu nerazdijeljeno
na dva ili više zrakoplova (simultano založno pravo).

(2) U slučaju iz stavka 1. ovoga članka vjerovnik je ovlašten tražiti
namirenje cijele tražbine iz svakoga pojedinog zrakoplova opterećenog založnim
pravom.

***3. Zakonsko založno pravo***

*Postojanje zakonskoga založnog prava*

Članak 157.

Zakonsko založno pravo na zrakoplovu postoji:

1) za sudske troškove učinjene u zajedničkom interesu svih ovrhovoditelja
ili predlagatelja osiguranja tijekom postupka ovrhe ili osiguranja radi
čuvanja zrakoplova ili provođenja prisilne prodaje,

2) za tražbine koje se odnose na plaćanje troškova i nagrade koje se
duguju za traganje za zrakoplovom ili njegovo spašavanje,

3) za tražbine osobe koja je imala izvanredne troškove nužne za očuvanje
zrakoplova.

*Upis zakonskoga založnog prava*

Članak 158.

(1) Tko na zrakoplovu stekne zakonsko založno pravo, ovlašten je ishoditi
upis stečenoga prava u Hrvatskom registru civilnih zrakoplova.

(2) Zakonsko se založno pravo na zrakoplovu ne može suprotstaviti pravu
onoga koji je, postupajući s povjerenjem u Hrvatski registar civilnih zrakoplova,
u dobroj vjeri upisao svoje pravo na zrakoplovu dok još zakonsko založno
pravo nije bilo upisano.

*Namirenje tražbina osiguranih zakonskim založnim pravom*

Članak 159.

Tražbine osigurane zakonskim založnim pravom namiruju se prije svih
ostalih prava.

*Prvenstvo namirenja tražbina*

Članak 160.

(1) Tražbine osigurane zakonskim založnim pravom namiruju se redom kako
su navedene po točkama članka 157. ovoga Zakona.

(2) Kod tražbina koje su u članku 157. navedene u istoj točki, kasnije
nastala tražbina ima prednost pred ranijom, a u slučaju sumnje smatra se
da su nastale istodobno, dok se ne dokaže suprotno.

(3) Ako su tražbine iz članka 157. ovoga Zakona navedene u istoj točki
nastale istodobno, a ne mogu se u potpunosti namiriti, namirit će se razmjerno.

*Prisilna prodaja zrakoplova*

Članak 161.

U slučaju prisilne prodaje zrakoplova, tražbine za naknadu štete zbog
smrti, oštećenja zdravlja ili ozljede osoba na zemlji (članak 108. ovoga
Zakona) namiruju se nakon tražbina iz članka 157. ovoga Zakona.

*Prestanak zakonskoga založnog prava*

Članak 162.

(1) Zakonsko založno pravo na zrakoplovu prestaje:

1) prestankom tražbine osigurane zakonskim založnim pravom uključujući
sve sporedne tražbine kamata i troškova,

2) protekom roka od godinu dana od dana nastanka,

3) prisilnom prodajom u ovršnom ili stečajnom postupku,

4) dobrovoljnom prodajom uz uvjet:

- da je prijenos prava vlasništva upisan u Hrvatski registar civilnih
zrakoplova i da je taj upis objavljen u "Narodnim novinama" - službenom
listu Republike Hrvatske te na oglasnoj ploči trgovačkog suda na čijem
se području vodi Hrvatski registar civilnih zrakoplova u koji je zrakoplov
upisan,

- da vjerovnik koji ima zakonsko založno pravo u roku od 90 dana od
dana objave oglasa o upisu prijenosa, ali prije proteka roka od godinu
dana od dana nastanka zakonskoga založnog prava, ne pokrene sudski postupak
za namirenje te tražbine.

(2) Zakonsko založno pravo na zrakoplovu koje nije upisano u Hrvatski
registar civilnih zrakoplova ne prestaje brisanjem zrakoplova iz Hrvatskog
registra civilnih zrakoplova.

*Kada zakonsko založno pravo ne prestaje*

Članak 163.

Zakonsko založno pravo ne prestaje protekom roka od godinu dana od dana
nastanka ako se prije proteka tog roka:

1) tražbina zabilježi u Hrvatski registar civilnih zrakoplova u koji
je zrakoplov upisan,

2) stranke sporazumiju o visini tražbine i upišu zakonsko založno pravo
u Hrvatski registar civilnih zrakoplova,

3) pred trgovačkim sudom povede postupak za priznanje te tražbine, u
kojem slučaju sud utvrđuje postoje li opravdani razlozi za prekidanje ili
odgodu roka.

*Računanje roka*

Članak 164.

Rok iz članka 162. stavka 1. točke 2. ovoga Zakona računa se, kod zakonskoga
založnog prava za tražbinu za troškove i nagrade traganja i spašavanja
- od dana kada su te radnje završene, a kod založnog prava za sve ostale
tražbine iz članka 157. - od dana njihova dospijeća.

*Prekid roka*

Članak 165.

(1) Rok iz članka 162. članka 1. točke 2. ovoga Zakona prekida se podnošenjem
tužbe za ostvarivanje tražbine, uz uvjet da se zrakoplov zaustavi ili da
se upiše zabilježba podnesene tužbe u Hrvatski registar civilnih zrakoplova.

(2) Kad presuda na temelju podnesene tužbe koja je bila predmetom zabilježbe
postane ovršna, zakonsko založno pravo prestaje u roku od 60 dana od ovršnosti
presude ako vjerovnik u tom roku ne zatraži prisilnu prodaju ili zaustavljanje
zrakoplova, odnosno ne upiše zakonsko založno pravo u Hrvatski registar
civilnih zrakoplova.

*Protupravno oduzimanje zrakoplova*

Članak 166.

Odredbe ovoga Zakona o zakonskom založnom pravu na zrakoplovu primjenjuju
se i kada zrakoplov iskorištava osoba koja nije vlasnik zrakoplova, osim
ako je zrakoplov vlasniku oduzet protupravnom radnjom, a založni je vjerovnik
znao ili morao znati da zrakoplov iskorištava osoba koja je zrakoplov oduzela
protupravnom radnjom.

**DIO ČETVRTI**

POSTUPAK OVRHE I OSIGURANJA NA ZRAKOPLOVU I TERETU U ZRAKOPLOVU

*Kad se može dopustiti ovrha i osiguranje na zrakoplovu*

Članak 167.

(1) Ovrha sudske odluke koja glasi na ispunjenje obveze te osiguranje
tražbine na zrakoplovu može se provoditi ako se zrakoplov nalazi na teritoriju
Republike Hrvatske.

(2) Ovrha i osiguranje može se dopustiti i na zrakoplovu koji se ne
nalazi na teritoriju Republike Hrvatske ako je upisan u Hrvatski registar
civilnih zrakoplova.

*Izuzeće od ovrhe ili osiguranja*

Članak 168.

(1) Ne mogu biti predmetom ovrhe ili osiguranja:

1) vojni, carinski i policijski zrakoplovi, te zrakoplovi koji se upotrebljavaju
za pružanje zdravstvenih usluga u zračnom prometu ili protupožarni zrakoplovi,

2) inozemni zrakoplov koji u skladu s valjanim propisima prelijeće preko
teritorija Republike Hrvatske ili sleti na aerodrom na teritoriju Republike
Hrvatske zbog više sile ili radi sigurnosti zračnog prometa (zrakoplov
u nuždi), dok traje viša sila ili razlozi sigurnosti prometa, te kada sleti
po naredbi nadležnog tijela.

(2) Zrakoplov iz točke 2. stavka 1. ovoga članka može biti predmetom
ovrhe ili osiguranja ako se postupak provodi radi ovrhe ili osiguranja
tražbine koja je nastala tijekom preleta ili zadržavanja zrakoplova na
teritoriju Republike Hrvatske.

*Zaštita djelatnosti pravnih osoba*

Članak 169.

(1) Ovrha se na zrakoplovu ne može provesti radi ostvarenja novčane
tražbine ako je zrakoplov nužan za obavljanje zrakoplovne djelatnosti ovršenika.

(2) Zrakoplov može biti predmet ovrhe neovisno o odredbi stavka 1. ovoga
članka ako se na tržištu može zakupiti odgovarajući zrakoplov.

(3) Ako je ovrhovoditelj na temelju pravnog posla s ovršenikom vlasnikom
zrakoplova stekao na zrakoplovu založno ili slično pravo (pravo namirenja,
fiducijarno vlasništvo, pravo pridržaja, itd.) radi osiguranja tražbine
čije prisilno ostvarenje na tom predmetu traži, ovršenik se ne može protiviti
takvoj ovrsi pozivajući se na odredbu stavka 1. ovoga članka.

(4) Ovršenik vlasnik zrakoplova ne može se protiviti ovrsi na zrakoplovu
pozivajući se na odredbu stavka 1. ovoga članka ako je zrakoplov stekao
od ovrhovoditelja ili njegovoga pravnog prednika koji pokretanjem postupka
traži ostvarenje svoje tražbine u svezi s tim stjecanjem.

(5) Ovršenik se ne može protiviti ovrsi prodajom zrakoplova ako se ovrha
traži radi namirenja tražbina koje proizlaze:

1) iz štete nastale na zemlji zbog smrti, oštećenja zdravlja ili ozljede
osoba koje je uzrokovao zrakoplov u letu na kojemu se provodi ovrha ili
koje su pretrpjele osobe na zrakoplovu zbog iskorištavanja tog zrakoplova,

2) iz traganja i spašavanja, davanja pomoći ili čuvanja zrakoplova,

3) iz ugovora o prijevozu ili drugog ugovora o iskorištavanju zrakoplova
koji je predmet ovrhe,

4) iz opskrbe, popravka i opreme zrakoplova koji je predmet ovrhe.

*Privremena mjera zaustavljanja i čuvanja zrakoplova*

Članak 170.

(1) Privremena se mjera zaustavljanja i čuvanja zrakoplova ne može dopustiti
tijekom obavljanja linijskoga zračnog prometa niti tijekom obavljanja prijevoza
u povremenom zračnom prometu, ako je zrakoplov neposredno pred uzlijetanjem
ili nastavlja prije započeti prijevoz.

(2) Iznimno se, zaustavljanje i čuvanje zrakoplova iz stavka 1. ovoga
članka može dopustiti ako se postupak provodi radi ostvarenja tražbine
nastale u svezi s tim zrakoplovom.

(3) Odredbe ovoga članka primijenit će se i na inozemni zrakoplov uz
uvjete uzajamnosti.

*Oslobođenje od zaustavljanja ili čuvanja zrakoplova*

Članak 171.

(1) Ako se privremena mjera određuje radi osiguranja novčanih tražbina,
zrakoplov će se osloboditi zaustavljanja ili čuvanja ako bude dano osiguranje
u visini iznosa tražbine za koju se traži zaustavljanje uz uvjet da je
to osiguranje raspoloživo i prenosivo u korist predlagatelja osiguranja.

(2) Ako se radi o tražbinama za koje protivnik osiguranja može ograničiti
svoju odgovornost, visina osiguranja iz stavka 1. ovoga članka ne mora
biti veća od iznosa ograničene odgovornosti.

(3) Kada jedan od domaćih sudova na temelju odredbe stavka 1. ovoga
članka oslobodi zrakoplov zaustavljanja, nijedan drugi domaći sud ne može
dopustiti zaustavljanje toga ili bilo kojega drugog zrakoplova za istu
tražbinu i za istog predlagatelja osiguranja, uz uvjet da je dano osiguranje
još raspoloživo i prenosivo u korist predlagatelja osiguranja.

*Sudbena nadležnost za odlučivanje o ovrsi na zrakoplovu i
teretu u zrakoplovu*

Članak 172.

(1) Za odlučivanje o prijedlogu za ovrhu na zrakoplovu isključivo je
nadležan trgovački sud na čijem se području vodi Hrvatski registar civilnih
zrakoplova u koji je zrakoplov upisan, koji provedbu ovrhe može povjeriti
općinskom sudu na čijem se području zrakoplov nalazi u vrijeme provedbe
ovrhe.

(2) Za odlučivanje o prijedlogu za ovrhu na teretu u zrakoplovu nadležan
je trgovački sud na čijem se području nalazi zrakoplov u vrijeme odlučivanja
o ovrsi, s time da taj sud provedbu ovrhe može povjeriti općinskom sudu
na čijem se području nalazi teret u vrijeme provedbe ovrhe.

(3) O prijedlogu za ovrhu na inozemnom zrakoplovu odlučuje i ovrhu provodi
trgovački sud na čijem se području nalazi predmet ovrhe u vrijeme podnošenja
prijedloga za ovrhu, s time da taj sud provedbu ovrhe može povjeriti općinskom
sudu na čijem se području nalazi zrakoplov u vrijeme provedbe ovrhe.

*Sudbena nadležnost za mjere osiguranja na zrakoplovu i teretu
u zrakoplovu i potraživanja u svezi s prijevozom putnika i prtljage*

Članak 173.

(1) Za odlučivanje o prijedlogu za osiguranje na zrakoplovu nadležan
je trgovački sud na čijem se području vodi Hrvatski registar civilnih zrakoplova
u kojem je zrakoplov upisan, osim ako se radi o osiguranju tražbine u svezi
s prijevozom putnika. Trgovački sud može provedbu osiguranja povjeriti
općinskom sudu na čijem se području zrakoplov nalazi u vrijeme provedbe
osiguranja.

(2) Za odlučivanje o prijedlogu za određivanje privremenih mjera osiguranja
na zrakoplovu, pored trgovačkog suda iz stavka 1. ovoga članka, nadležan
je i trgovački sud koji vodi parnicu u svezi s kojom se traži određivanje
privremene mjere te trgovački sud na čijem se području zrakoplov nalazi
u vrijeme podnošenja prijedloga za određivanje privremenih mjera, osim
ako se radi o osiguranju tražbine u svezi s prijevozom putnika. Trgovački
sud može povjeriti provedbu privremenih mjera općinskom sudu na čijem se
području nalazi zrakoplov u vrijeme odlučivanja o prijedlogu.

(3) Za odlučivanje o prijedlogu za osiguranje na teretu u zrakoplovu
nadležan je i trgovački sud na čijem se području zrakoplov nalazi u vrijeme
odlučivanja, pored trgovačkog suda pred kojim se vodi parnica u vezi s
kojom se traži određivanje privremene mjere, s time da taj sud može provedbu
osiguranja povjeriti općinskom sudu na čijem se području nalazi zrakoplov
u vrijeme provedbe osiguranja.

(4) Ako se radi o osiguranju tražbine u svezi s prijevozom putnika i
prtljage za odlučivanje o prijedlogu za osiguranje u svezi s ovim tražbinama
nadležan je pored općinskog suda na čijem se području vodi Hrvatski registar
civilnih zrakoplova u koji je zrakoplov upisan, i općinski sud pred kojim
se vodi parnica u svezi s kojom se traži određivanje privremene mjere te
općinski sud na čijem se području nalazi zrakoplov u vrijeme podnošenja
prijedloga za osiguranje, odnosno u vrijeme odlučivanja o prijedlogu.

*Nadležno tijelo kojem se dostavljaju određeni prijedlozi*

Članak 174.

(1) Prijedlog za prisilnu prodaju zrakoplova koji je upisan u Hrvatski
registar civilnih zrakoplova, prijedlog za osnivanje prisilnoga založnog
prava, ili za predbilježbu prisilnoga založnog prava na zrakoplovu uknjiženom
na njemu, podnosi se nadležnom tijelu državne uprave koje vodi Hrvatski
registar civilnih zrakoplova koje je obvezno obaviti zabilježbu ovrhe,
odnosno osiguranja u teretnom listu registra.

(2) Tijelo iz stavka 1. ovoga članka hitno će dostaviti prijedloge nadležnom
trgovačkom sudu.

(3) Vrijeme predaje prijedloga nadležnom tijelu državne uprave koje
vodi Hrvatski registar civilnih zrakoplova smatra se vremenom predaje prijedloga
nadležnom sudu.

*Odgovarajuća primjena drugih propisa*

Članak 175.

Ako ovim Zakonom nije utvrđeno drugačije, na postupak ovrhe i osiguranja
na zrakoplovu i teretu u zrakoplovu u zračnom prometu na odgovarajući se
način primjenjuju odredbe članaka 867. do 988. Pomorskog zakonika o postupku
ovrhe i osiguranja na brodu i teretu na brodu.

**DIO PETI**

O MJERODAVNOM PRAVU

*Primjena odredbi ovoga Zakona na odnose koji nastaju u međunarodnom
zračnom prometu*

Članak 176.

Odredbe ovoga Zakona o ugovorima o prijevozu putnika, prtljage, stvari,
poštanskih pošiljaka te obavljanju komercijalnih djelatnosti koje nisu
prijevoz osoba ili stvari primjenjuju se i na odnose koji nastaju u međunarodnom
zračnom prometu ako međunarodnim ugovorom nije utvrđeno drugačije.

*Kada se ne primjenjuju, odnosno primjenjuju odredbe ovoga
Zakona o ugovorima*

Članak 177.

(1) Odredbe ovoga Zakona o ugovorima iz članka 176. ovoga Zakona ne
primjenjuju se ako su stranke ugovorile primjenu određenoga drugog prava.

(2) Iznimno od odredbe stavka 1. ovoga članka odredbe ovoga Zakona o
ugovorima o iskorištavanju zrakoplova obvezno se primjenjuju:

1) kada su obje ugovorne strane - naručitelj prijevoza i prijevoznik
- fizičke ili pravne osobe s prebivalištem, odnosno sjedištem, u Republici
Hrvatskoj, a aerodrom se polaska ili odredišta nalazi u Republici Hrvatskoj,

2) ako bi se primjenom drugoga prava povrijedile prisilne odredbe ovoga
Zakona, koje se sporazumom stranaka ne mogu isključiti i mijenjati, a aerodrom
se polaska ili odredišta nalazi u Republici Hrvatskoj,

3) kad bi putnik primjenom drugog prava bio stavljen u nepovoljniji
položaj nego primjenom odredaba ovoga Zakona.

(3) Ugovor sklopljen protivno odredbama stavka 2. ovoga članka bez pravnog
je učinka.

*Pravo najbliže veze*

Članak 178.

(1) Ako se pravo čiju su primjenu ugovorne strane ugovorile ne može
primijeniti na cijeli ugovor ili na neki od odnosa koji proistječu iz ugovora,
ili ako strane nisu izričito odredile pravo koje će se primjenjivati, a
njihova se namjera o primjeni određenog prava ne može nedvojbeno utvrditi
niti iz okolnosti slučaja, na ugovor se ili na ugovorni odnos primjenjuje
pravo koje je s njim u najbližoj vezi.

(2) Ako iz bitnih okolnosti ne proizlazi ništa drugo, na glavna prava
i glavne obveze primjenjuje se, kao najbliže, pravo države u kojoj je u
vrijeme sklapanja ugovora prijevoznik imao prebivalište, odnosno sjedište.

(3) Na sporedna prava i sporedne obveze, kao što su način primanja i
predaja stvari ili način plaćanja prevoznine i slično, primjenjuje se pravo
mjesta gdje su te radnje izvršene, odnosno gdje su trebale biti izvršene.

*Određivanje mjerodavnog prava kod ugovora
o osiguranju*

Članak 179.

(1) Na ugovor o osiguranju u zračnom prometu i odnose koji iz njega
proizlaze primjenjuje se pravo sjedišta osiguratelja uz uvjet:

1) da stranke nisu izričito odredile pravo koje se mora primijeniti
na ugovor, a njihova se namjera o primjeni određenog prava ne može utvrditi
niti iz okolnosti slučaja,

2) da se pravo čiju su primjenu stranke odredile ne može primijeniti
na dio tog ugovora ili na neki odnos iz tog ugovora - ili samo na taj dio
ugovora, odnosno na pravni odnos iz tog ugovora.

(2) Iznimno od odredaba stavka 1. ovoga članka, na odnose iz ugovora
o osiguranju u zračnom prometu primjenjuje se hrvatsko pravo ako su sve
zainteresirane osobe u tom ugovoru državljani Republike Hrvatske s prebivalištem
u Republici Hrvatskoj ili pravne osobe s hrvatskom državnom pripadnošću
sa sjedištem u Republici Hrvatskoj, a riječ je o osiguranim predmetima
koji su izloženi pokrivenim rizicima isključivo na teritoriju Republike
Hrvatske.

*Određivanje mjerodavnog prava po kojemu se prosuđuje oblik
ugovora*

Članak 180.

Ugovor i svaka druga pravna radnja izvršena u ispunjenju ugovora valjani
su u pogledu oblika ako je sklopljen, odnosno ispunjen, u obliku koji je
propisan pravom mjesta države u kojoj je sklopljen ugovor, odnosno obavljena
radnja ili pravom prema kojemu se ocjenjuju glavna prava i glavne obveze
iz ugovora.

*Određivanje mjerodavnog prava za prosuđivanje stvarnih prava
na zrakoplovu*

Članak 181.

U pogledu prava vlasništva i drugih stvarnih prava na zrakoplovu primjenjuje
se pravo države u kojoj je zrakoplov registriran.

*Određivanje mjerodavnog prava po kojem se prosuđuje odgovornost
za štetu koju zrakoplov u letu nanese na zemlji*

Članak 182.

Na odgovornost za štetu iz članka 108. ovoga Zakona primjenjuje se zakon
države na čijem je teritoriju nanesena šteta.

*Primjena drugih načela ako ovim Zakonom mjerodavno pravo
nije utvrđeno*

Članak 183.

Ako u ovom Zakonu nema odredbe o pravu mjerodavnom za neki odnos primjenjuju
se načela pravnog poretka Republike Hrvatske i opće prihvaćena načela međunarodnoga
privatnog prava.

*Kada se ne primjenjuje inozemno pravo*

Članak 184.

(1) Odredbe inozemnog prava ne primjenjuju se ako bi se učinak primjene
očito protivio javnom poretku Republike Hrvatske.

(2) Inozemno pravo koje bi bilo mjerodavno prema odredbama ovoga Zakona
ne primjenjuje se ako je mjerodavnost postignuta radi zaobilaženja odredaba
prava Republike Hrvatske.

**DIO ŠESTI**

PRIJELAZNE I ZAVRŠNE ODREDBE

*Primjena ovoga Zakona*

Članak 185.

Na odnose nastale prije stupanja na snagu ovoga Zakona primjenjuju se
propisi koji su bili na snazi u vrijeme nastanka tih odnosa.

*Prestanak važenja drugih propisa*

Članak 186.

Danom stupanja na snagu ovoga Zakona prestaje važiti Zakon o obveznim
i osnovnim materijalno-pravnim odnosima u zračnoj plovidbi ("Narodne novine",
broj 53/91.), Odluka o novčanim iznosima do kojih se ograničava odgovornost
prijevoznika u zračnoj plovidbi ("Narodne novine", broj 47/93. i 37/95.).

*Stupanje na snagu ovoga Zakona*

Članak 187.

Ovaj Zakon stupa na snagu osmoga dana od dana objave u "Narodnim novinama".

Klasa: 343-01/97-01/03
Zagreb, 25. rujna 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

Zakon, NN 132/1998-1597
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)